Jon Aiastui: "Lehenengoan iristeko ahalegina egin dut" — Eibar.ORG | Eibarko peoria\nHemen zaude: Hasiera / Blogak / Nire uste harroan / Jon Aiastui: "Lehenengoan iristeko ahalegina egin dut"\nXabier Mendiguren 2004/10/06 14:35\n*Jon Aiastui Oñatin jaio zen, 1971n; Filosofia ikasten hasi zen, Donostian, baina halako batean munduan barrena ibiltzea erabaki zuen; Bartzelonan bizi da azken urteetan, eta handik idazten ditu bere ipuin eta poemak, orain bere lehenengo liburu “serioan” plazaratzen direnak: "Biolinaren jatorria".*\nBi atal egoteko arrazoia sinplea da. “Nongo nor” (lehen atala) 1999an argitaratu zen, argitaletxe txiki baten bidez, Oñatiko Potxon, eta niretzat beti izan da nire lehen lan literarioa, bera ere nahiko "mix" bazen ere. Liburu hau prestatzean ez nuen asko pentsatu, ez zitzaidan okurritu poema guztiak atal bakar batean aurkeztea, nahiz eta nire ustez poema bakoitza berez lan bat izan, bere espazioa hartzen duena, bere hasiera eta amaiera duena. Materiala bildu nuenean, lehen "mini-album" hori bere horretan sartu nuen, eta gero beste poemak beste zaku batean, ez zaharragoak zirelako, baizik eta ez zirelako “Nongo nor”-ekoak. Nik uste dut, egotekotan, aldea poemen artean dagoela, ez atalen artean. Esangurak eta estiloa, uste dut bakoitzean bana dagoela. Nik filosofia ikasi nuen, eta badira adibidez poema filosofikoak. Sarrionandia eta Kavafis asko gustatzen zaizkit, eta badira Sarriren eta Kavafisen estilokoak. Argazki kamera bat ere badaukat, eta badira argazki poemak.\n**Ipuinetan, “Cuencak” izenekoak mendekuari buruzko istorio bat dirudi.**\n**Bigarren ipuinak, “Eguzkiak jotzen duen aldetik”, eroetxe batera garamatza, eta hainbat gai sujeritzen ditu: askatasuna, arauak apurtzea edo haietara makurtzea, irudimenaren indarra... Gizarte osoaren alegoria moduko bat egin nahi izan duzu edo...?**\nEz, ez da alegoria sinboliko bat, Danterena bezala. Ez zen asmo horrekin sortu. Gehiago da situazio interesgarri bat, koktel bat, pertsonaia esajeratuak dituena, intrigazko istorio batekin. Ipuina zatika idatzi nuen. Lehenengo, lehen esaldia (“Ez zekien zer ez zitzaion gustatzen, baina bai, ordea, gustatu egiten zitzaiona”). Hori nahiko zabala zen, baina gustatzen zitzaizkion gauzen zerrenda osatu nionean, berehala ikusi nuen pertsonaia, eta pertsonaiaren lekua, eta paragrafoa osatu nuen. Gero gidoi orokorra atera nion, eta tarteka idazten joan nintzen. Nik uste dut hainbat osagai edo detaile nire bizitzatik jarri nizkiola, baina pertsonaiek hartzen dituzten jarrera etikoak istorioaren barrutik datoz, egoeratik, situazioagatik, aldaketengatik. Adibidez, zuzendari berriak psikiatrikoko harresiari beste burdinazko hesi bat gehitzen badio, ni, egile bezala, ez nabil esaten hori egin behar denik, baizik eta hori idatzi dut istorioak beste jiro bat edukitzeko, zuzendari berriaren intentzioa erakusteko.


Liburua, Irakurketa eta Letrak arloaren aurkezpena | Ministerio de Cultura y Deporte\nLiburua, Irakurketa eta Letrak arloaren aurkezpena\nLiburuaren, Irakurketaren eta Espainiako Letren Zuzendariordetza Nagusiak Kultura Ministerioak ezarritako eginkizunak betetzerakoan sortzen dituen jarduerak, informazioa eta tresnak ezagutarazten dituzte orrialde hauek.\nZuzendariordetza Nagusiaren eta bere eskumenen inguruko informazio orokorraz gain, era guztietako erabiltzaile, profesional eta zaletuentzat edukiak aurki daitezke. Eduki horiek hurrengo arloetan banatuta daude:\nISBNren Espainiako Agentzia: 2010eko abenduaren 23tik, Ministerioak du agentziaren titulartasuna, baina kudeaketa Espainiako Editore Gremioen Federazioaren (FGEE) esku geratu da. Agentziaren orrialderako esteka (FGEEren web orrialdean) eta liburuen eta argitaletxeen on line datu-baseetarako sarbidea.\nIrakurketa Sustatzeko Plana: Espainiako biztanleen artean irakurtzeko ohitura hedatzeko helburua duten jardueren informazioa.\nEspainiako Letrak sustatzea eta hedatzea: egileak eta lan literarioak Estatu mailan zein nazioartean hedatzeko helburua duten ekintzen deskripzioa. Horiek, besteak beste, topaketak, Espainian zein atzerrian egiten diren literatur jarduerak edota mendeurrenen ospakizunak dira.\nLiburuen Dokumentazio Zentroa: Espainian argitaletxeek eta liburuak bizi duten egoerari buruzko ikerketa orokorrak eta monografikoak. Argitaletxeen ekoizpenari buruzko datuak eta sektoreari buruzko beste ikerketa batzuetara estekak ere biltzen dira.\nSariak: Kultura Ministerioak urtero deitzen eta ematen dituen sarien inguruko informazioa. Kultura Ministerioak Zuzendariordetza Nagusiaren bidez saritutakoen datu-basea.\nLiburu azokak: Kultura Ministerioak Estatu mailako zein nazioarteko azoketan duen presentzia instituzionalari buruzko informazioa. Munduko liburu azoketara eta beraien egitarauetara sarrera eta estekak.\nHeziketa-jarduerak: ikasle etorkinek irakurtzeko dituzten zailtasunak zuzentzeko jardueren deskripzioa.\nErakusketa birtualak: liburuarekin, ilustrazioekin eta sariekin lotutako gaiei buruz Kultura Ministerioak egindakoak.


Bilboko IV. Berbagunea gaur egingo da | Nontzeberri\nHasiera/BESTELAKOAK/Bilboko IV. Berbagunea gaur egingo da\nBilboko IV. Berbagunea gaur egingo da\nEuskara euskaraz konpartitzeko helburuarekin, Bilboko IV. Berbagunea egingo da gaur, urtarrilaren 21ean, Bilboko Azkuna Zentroan. Euskaldunak eta euskara ikasten ari direnak elkarrekin euskaraz berbetan jarriko dira gaur, ostegunean; euskaraz ulertzeko gaitasuna duen edonork, euskaldunak eta euskaldun hartzaileak ere bai.\nBerbagunearen laugarren edizio honetako erronka, berriz ere, euskra kalera ateratzea da eta zenbait gairi buruz euskaraz aritzea; besteak beste, liburuei, kirolei, aisialdiari buruz. Modu horretan, Bilbon euskararen erabilerari bultzada eman nahi zaio.\nEkimena aurkeztu zen egunean, Aitziber Olabarrietak, Berbaguneko koordinatzaileak azaldu zuen zertan izango den eguna: “egunean zehar lau txanda (hiru txanda goizez eta bat arratsaldez) antolatuko dira, eta guztira mila pertsonatik gora hartuko du parte. Bertan jatorri ezberdineko pertsonako bilduko dira: kultur arlokoak, kirol arlokoak, alderdi politikoetako ordezkariak eta beste sektore batzuetakoak ere bai”.\nParte hartzeko moduak honakoak dituzue: Ekitaldian parte nahi baduzue, adierazi (berbagunea@gmail.com) zenbat lagun etorriko zareten eta zein txandatara, jende kopurua ondo kalkulatu ahal izateko. Bereziki 3. txandan (12:30 – 14:00) eta arratsaldeko 4. txandan (16.30 – 18:00) egotea garrantzizkoa da, lehenengo bi txandak, bereziki, ikastetxe eta eskolako ikasleei zuzenduta baitaude”.\nHortaz, euskara euskaraz partekatzeko egun berezia dugu gaurkoa.


Aukera baliatu behar du - Kirola - Berria\nAukera baliatu behar du\nEuropa liga une kritikoan helduko zaio Realari, baina Eusebio baikor da Salzburgo gainditzeko. Zaleen eta jokalarien arteko giroa sortu nahi du klubak\nEusebio Sacristan, Realaren entrenamendua jarraitzen, atzo, Zubietan. ANDONI CANELLADA / ARGAZKI PRESS\nAsteak igaro ahala, gero eta ezkorrago bihurtzen ari da Realaren ingurua. Joan den larunbatean Real Madrilen zelaian eskainitako irudi tamalgarria azken bolada txarraren adibide besterik ez zen izan, eta etsipenetik gertu dira jarraitzaile txuri-urdinak. Ez da harritzekoa; besteak beste, jokoan izandako azken 60 puntuetatik soilik hamazazpi lortu baititu Eusebio Sacristanen taldeak. Denboraldiri txukun ekin arren, azken lau hilabeteetako gainbeherak ez du izan etenik, eta Jokin Aperribai buru duen zuzendaritza batzordea bera ere zalantzan jartzen hasita egon daiteke Eusebioren lana. Horregatik, aste honetan bere etorkizunean giltzarri izan daitezkeen partidak zuzenduko ditu. Lehenbizikoa gaur, eta ez edonolakoa, gainera. Egoera zailean izan arren, Europako final-zortzirenetara sailkatzeko ilusioz gainezka ariko da Reala, Anoetan, Salzburgoren aurka.\nHorretarako, kanporaketa «osoa» jokatu beharko du Realak, Eusebioren esanetan. Defentsan orain arteko egindako akatsak ezingo dituzte errepikatu, eta erasoan ere sakontasun eta mugimendu gehiago beharko dituzte. «Urtarrila benetan izan da txarra, eta gaizki pasatu dugu, baina gugan sinesten jarraitzen dugu, eta Europako liga amu polita da egoerari buelta ematen hasteko». Orain arte ez bezala, hitzak ekintzez josi beharko ditu entrenatzaileak. «Garrantzitsua izango da lerroen kokapenei ongi eustea, eta oreka ez galtzea».\nKontraerasoan azkar eta ongi jokatzen duen taldea da Salzburgo. Eusebioren ustez, estilo erabat ezberdineko bi talde lehiatuko dira, eta berea ondoen egitea lortzen duenak asko izango du irabazita. «Zailtasunez beteriko kanporaketa izango dugula badakigu, baina hasi eta buka indartsuak izatea lortzen badugu, gertu egongo gara garaipenetik. Zorionez, orain arte eginiko partida txarrek ez dute ezertarako balio». Errespetu osoa dio Salzburgori. «Harritu egin nau haien joko azkarrak eta ausartak. Presio itogarria egiten dute, ia denak jokalari gazteak dira eta ez dira behera etortzen epaileak azken txistua jo arte. Halere, nire jokalariengan sinesten dut. Ez dut zalantzan jartzen haien jarrera. Sinetsita nago aurrera egingo dugula».\nAspaldian Realeko zaleen ezinegona begi bistakoa izanagatik, klubak gau magiko horietako bat bizi ahal izateko eginahal osoak egingo ditu. Haren helburua da jokalarien eta jarraitzaileen artean atmosfera berezi bat sortzea, eta horretarako Realeko banderak egongo dira eserleku guztietan, partida hasieran mosaiko bat sortu asmoz. Zaleen babes osoa espero du Eusebiok. «Hamabost urte dira Reala ez dela sailkatzen Europako final-zortziren batzuetara, eta harritzen nau zaleak ilusio gabe egoteak. Pentsatzen dut sinetsiko dutela kanporaketa gaindituko dugula».\nHasierako hamaikakoari dagokionez, aldaketak egingo ditu Eusebiok. Ondo bidean, Hector Morenok debuta egiteko aukera izango du, deialdian sartu baitu Raul Navasen ordez. Januzaj eta Zurutuza ere jokatzeko prest izango dira; ez, ordea, Willian Jose. Bautistak ordezka dezake oraingo honetan.\nSalzburgok ere jokalari garrantzitsuak faltako ditu. Besteak beste, Valon Berisha taldeko jokalari onena Austrian geratu da, min hartuta baitago. Haren oinetatik sortu ohi du jokoa Salzburgok, eta itzulerako partida jokatzea ere zail izango du.


Charlotte Marguerite Montmorencykoa - Wikipedia, entziklopedia askea.\nCharlotte Marguerite Montmorencykoa\nChantilly, 1594ko maiatzaren 11\nChâtillon-sur-Loire, 1650eko abenduaren 2a (56 urte)\nHenrike II.a Borboi-Condékoa (1609 -\nArmand de Bourbon, Prince of Conti (en)\nHenri II de Montmorency (en)\nHouse of Montmorency (en)\nCharlotte Marguerite Montmorencykoa (Pézenas, 1594ko maiatzaren 11a - Chatillon-sur-Loing, 1650eko abenduaren 2a) Montmorencyko andrea eta, Henrike II.a Borboi-Condékoarekin ezkondu ondoren, Condéko printzesa izan zen. Henrike III.a Nafarroakoa eta IV.a Frantziakoaren maitalea zen, baina ezteien ostean senarrak Bruselara ihesi eraman zuen.\nHenrike I.a Montmorencykoaren eta Louise de Budosen alaba zen. 1608an Frantziako erregina Maria Mediciren zerbitzuan hasi zen. Laster Henrike IV.a erregea Charlotte Margueriteren edertasunaz liluratu eta hartaz gutiziatu zen. 15 urteko neskatxa François de Bassompierreren andregaia zenez, erregeak ezkon-hitza hautsiarazi eta Henrike II.a Borboi-Condékoarekin ezkontarazi zuen. Senargai berriak emakumezkoak baino gizonezkoak gogokoago izaten zituenez gero, Henrike IV.ak uste zuen ez zuela eragozpenik izango Charlotte bere maitalea izan zedin. Ezkontza 1609ko maiatzaren 17an Chantillyn ospatu zen.\nBaina erregeri kukuak oker jo zion. Izan ere, Henrike II.a Borboi-Condékoa emazteaz maitemindu zen eta gortetik ihesi joan zen berarekin. Azkenik, Charlotte, haren gogoz kontra, Bruselara eraman zuen eta Espainiaren babespean jarri zen. Espainia Frantziaren etsairik handiena zenez gero, maitasun kontua arazo diplomatiko eta politiko bilakatu zen. Garai hartan Clèves eta Juliersko ondorengotza zela eta, Henrike IV.a Espainiaren aurkako gerra prestatzen ari zen, baina 1610eko maiatzaren 14an eraila izan zen\nCharlotte eta bere senarra Parisera itzuli ahal izan ziren. Baina 1616an, gorteko azpijokoetan nahasirik zegoela eta, Maria Medici erreginordeak Henrike Borboi-Condékoa espetxeratzeko agindu zuen. 1617an Charlottek senarrarekin espetxean elkartzeko baimena eskatu zuen. 1619ko abuztuan, Vincenneseko gazteluan preso zeudela jaio zen Ana Genoveva, alaba zaharrena. Urte bereko urrian Henrike aske atera zen.\n1632an Henrike II.a Montmorencykoa, Charlotte Margueriteren anaia, heriotzera zigortua izan zen. Charlottek Luis XIII.a erregeari errukia eskatu bazion ere, urriaren 30ean Montmorencykoa exekutatua izan zen. Gertakari honen ondoren Charlottek gortea utzi zuen eta ez zen itzuli Luis XIII.a hil arte.\n1648an, Fronda izeneko gerra zibila lehertu zenean, bere seme-alabek parte hartze garrantzitsua izan zuten. Charlotte, berriz, Ana Austriakoa erreginordeari leial izan zitzaion. 1650eko abenduaren 2an hil zen, seme-alabak berriz ikusi izan gabe.\nAna Genoveva Borboi-Condékoa (1619-1679)\nLuis II.a Borboi-Condékoa Condéko printzea (1621-1686)\nArmando Borboi-Contikoa, Contiko printzea (1629-1666)\n↑ Etienne Pattou: http://racineshistoire.free.fr/LGN/PDF/Bourbon-Conde-Conti.pdf\n↑ a b L´affaire Charlotte de Montmorency Henri IV. Le règne interrompu.\n↑ a b c d e Charlotte-Marguerite de Montmorency, dernière passion d'Henri IV Les favorites royales.\nWikimedia Commonsen badira fitxategi gehiago, gai hau dutenak: Charlotte Marguerite Montmorencykoa\nMultimedia: Charlotte Marguerite de Montmorency\nBNF: 10738024x (data)\nHenrike III.a Nafarroakoaren maitaleak\nOrriaren azken aldaketa: 12 otsaila 2019, 00:04.


Eskualdeko dorretxeak UK aldizkarian | Uribe Kostaz hitz egiten\n← Beatriz Fernández algortarra euskaltzain berria\nKorrika, batzen gaituena. →\nBerangoko Basagoiti dorretxea\nOso egokia iruditu zait UK aldizkarian (228; 2013/2/25; 40 orrialdean) agertutako izenburu bat: “Gure dorretxeak, sei menderen ostean, zutik irauteko borrokan”- Artikuluak gure inguruan dauden dorretxe batzuen gakoak azaltzen ditu. Behin katalogoa ikusita, bitxia da bere borroka hori nola izan da eta zein estrategi erabili dute dorre horiek biziraupeneko.\nGetxoko armarria, horren izenko dorretxeatik hartuta, antza.\nArtikuluak ondo azaltzen duenez, hemen nominalismoa ez du balio, hau da, dorre izena duena EZ da dorrea, behintzat ez beti. Prestigioa oso lotuta dago horrekin. Gudak ahaztuta XVI mendeko jauntxoek ere dorreak egin nahi zituzten. Hala ere, bizitzeko egin zituzten, ez defendatzeko. Ereduak bai, antzinako dorreak ziren, bere aitona-amonek ezagutzen zituztenak, eta haren kontakizunetan eta abestietan agertzen zirenak. Horregatik, batzuetan garitonak egin zituzten (Martiartu), horma itxiak (Basagoiti), bolumen bertikala (Otxandategi) eta, orokorrean, inguruan oso nabariak ziren eraikinak egin zituzten.\nMende honetan, egurra zen oraindik eraikineko gai nagusia. Baserri batzuek harria erabiltzen hasi ziren nagusirik, baina egurrezkoak ziren gehienak. Hortaz, gure inguruko dirudunek ahalegin itzela egin zuten horiek eraikitzeko, inguruan atentzioa emateko.\nBaina, iraupeneko estrategiaz hitz egiten ari ginen. Dorretxe gehienak baserri bihurtu ziren. Jauntxoek errenta lortu ondoren Madrilen jarri zuten jomuga Une horretan, hemengo etxe dotoreak (dorretxeak, jauregiak…) bertan zerbait ziruditen, baina barre egitekoak ziren kanpoan, horregatik, nekazarientzat utzi zituzten.\nDorretxeak, ordea, ez dira baserriak. Egokitzeko prozedura batzuetan traumatikoa izan zen, eta baserriak dorretxea jan zuen. Beste batzuetan dorre itxura mantendu zen, horrela, ezerosotasuna nabarmena izan behar zuen. Martiartun, adibidez, teilatua sartu zen barruan, ura aldentzeko. Hala eta guztiz ere, dorrea ez zen inoiz egokia eta hutsik dago.\nBestetan, hondakina bihurtu ziren. Berango dorretxea lorategi batean hilzorian dago. Hala ere, gehienetan baserritarrek jakin zuten egokitzea, leiho batzuk ireki, beste eraikin bat itsatsi alboan… horrela gertatu zitzaien Berangoko bi kasu ezagunei, Basagoiti eta Otxandategiri, beren estiloan oso politak, baserri baserriak, eta, aldi berean, dorretxe itxura azaltzen. Beste kasu batzuetan ez zen izan behar, dorretxeak oso baserriak baitziren, nekazale-jauregi apalak, besterik ez: Sopelako Bareño dorretxea (izen hori merezi badu) edo Leioako Ondizko dorretxea, adibidez.\nMultzo ezezaguna, eta, aitzitik urte askotako gure historia lekukoak. Egun, dudarik gabe, gure eskualdeko eraikin zaharrenetarikoak, beste aztarna erlijioso batekin. Kasu batzuetan informazio egokia dago horietan (Martiartu adibidez), bestetan, oso erdiguneak izanez, kartelaren bat ez legoke txarto.\nKategoria: Berango, Erandio, Monumentuak, Plentzia, Sopela Etiketak Baserriak, Dorretxeak, UK aldizkaria. Gorde lotura.


Hemingway-en oinatzen atzetik – Oficina Internacional de Prensa de Navarra\nHemingway-en oinatzen atzetik\nJun 10, 2012 by OIP Navarra\tin Ibilbideak\n“Bazen behin gizon bat zeinaren izena eta lana mundu guztiak ezagutzen duen. Iparramerikar literato bat zen, Ernesto Hemingway izenekoa. 1953. urtean Literaturako Nobel Saria irabazi zuen eta zorigaiztoz hil zen 1961ean. Gizon honek, 1926an, “Festa” izeneko nobela bat argitaratu zuen. Nobelaren bigarrengo erdian aurreko urteko Iruñeko festak garatu zituen. Milaka irakurlek irakurrita, nobela honi esker San Fermin festak eta Nafarroako hiriburua mundu osoan zehar ospea lortu zuten”.\nHonela hasten da José María Iribarren idazle nafarraren obra “Hemingway y los San Fermines”. 1970ean amerikar nobelagilearen nortasunari buruzko azterlana hasi zuen eta adiskidetasun handi batek batu zituen. Hemingway 1923.urtean heldu zen Iruñera lehendabiziko aldiz.\nGertrude Stein iparramerikar idazlea izan zen Iruñeko festak ezagutzera bultzatu zuena. 1923an San Fermin festak aurkitu zituenetik, Hemingway urtero bueltatu zen uztaileko lehendabiziko egunetan. Zezen zale amorratua zen eta giroak liluratu egiten zuen. Bere lehendabiziko lehorreratzea bere lehenengo emaztearekin izango zen. 1923ko uztailak 6 gauean, trenez iritsi ziren eta Gazteluko Plazara hurbildu ziren.\nHurrengo urtean, Hemingwayk Quintana hotela aurkitu zuen, bertan toreatzaileak , tabernak, jatetxe plantakoak eta berriketak ostatu hartzen zuten. Zeren, bere lagun Luis Miguel Dominguín toreatzaileak esaten zuen bezala “ Ernesti bere balentriak gizon indartsu bezala kontatzea gustatzen zitzaion, kopak hartu, komentarioetan nahastea, zezenei buruz eztabaidan sartu … baina funtsean, Ernest Espainiar banderillero zaharraren arima zuen”.\nHemingwayen toki ahazteinak\nQuintana hotela: gaur egun galdua. Toreatzaileak sarritan aukeratzen zuten hotela zen eta zezen-zaletasunak bere jabea, Juanito Quintana, idazlearen Iruñeko lagun minena bihurtu zuen. Autorearen erreferentziak aurkitzeko Montoya hoteltzat hartu behar dugu, izan ere Hemingwayk horrela deitu baitzuen bere “Festa” obran. Hotel hau La Perla hotelaren kontrako iskinean zegoen, Gaztelu Plazako 18. zenbakian eta oraindik idazleak ezagutu zuen fatxada bera kontserbatzen du.\nEl Suizo: Iruñeko kafetegien artean zaharrena. Gaztelu Plazako 37. zenbakian kokatuta, gaur egun Iruñeko Orfeoiaren egoitza da, Jacoba Pasaeratik oso hurbil. Kafetegiak bere ateak 1952an itxi zituen 100 urte baino gehiagoz irekita egon ondoren.\nTorino: gaur egun galdu den ostatua, La Perla Hotelaren ondoan kokatuta zegoena, Gazteluko Plazan 3.zenbakian konkretuki. “Festa” nobelan, Hemingwayk taberna hau Bar Milano izenaz bataiatu zuen. 1953 eta 1959 bitarteko egonaldietan, Nobel Saridunak sarritan bisitatu zuen haren terraza. 1973an bere ateak behin betiko itxi zituen.\nCafé Iruña: Gazteluko Plazan, Café Iruña idazleak ezagutu zuen toki berdinean dirau. Giro berbera mantentzen du, birgaitua izan den arren, bere “Belle epoque”-aren esentzia kontserbatzen duelako bere marmolezko mahaiekin, zutabe dekoratu eta ispilu handiekin. Hemingway izan zen establezimendua ezagutarazi zuena, baina asko izan dira bere mahaietatik pasa diren pertsonai entzutetsuak, haien artean Pablo Sarasate, Orson Welles eta Sabino Arana.Café Iruña foruzale mobilizazioen antolakuntzen lekuko izan da XIX. mendean, baita artista askoren goiargi, otoruntza politikoen lekuko … Eta, gaur egun, bilgune eta elkargune bezala mantentzen da hiriaren erdialdean.\nLas Pocholas (Hostal del Rey Noble): Sarasate Pasealekuan, 3.zenbakian, kokatuta zegoen jatetxe bat zen. 2000.urtetik itxita dago. Prestigio internazionaleko establezimendua zen eta zenbaitetan idazle amerikarra otoruntzan jaso zuen. Beti 1 zenbakiko mahaia aukeratzen zuen, eta “sartzen ziren pertsonak begiratzea asko gustatzen zitzaion, horregatik mahai hura zuen gustoko”, hala gogoratzen dute Josefina eta Conchita Guerendiainek, jatetxearen jabeak.\nCasa Marceliano: Merkatu Plazan kokatuta zegoen, Udaletxearen atzealdean, Aita Dominikoen Eliza ondoan. Janari, ardotegi eta elkartze lekua zen. Bertara zihoan Hemingway entzierroaren ondoren eta 1953an honela idatzi zuen “ Iruñean gure leku sekretuak genituen, Casa Marceliano bezalakoak. Bertara gindoazen jan, edan eta kantatzera entzierroaren ondoren; Casa Marceliano, mahaien eta eskaileren egurrak yate baten bizkarra bezain garbi dituen lekua; bere mahiak ez bezala, ardoz izugarriki zikin baitaude”.\nCasa Marceliano bere ateak 1993an itxi zituen udaletxeak jabeei lokala erosi zienean eraikina eraisteko. Gaur egun zutik jarraitzen du, taberna ordea, betirako itxita geratu da eta udal-bulegoen egoitza bihurtu da.\nEslava kalea, 5.zenbakia: eraikin honen 4.pisuan, bertan egon zen ostatuan zehazki, Ernest kazetariak eta bere emazte Hadley-ek beren lehendabiziko loaldia hartu zuten 1923an , edo bere lehendabiziko atsedena, gutxi lo egin zuela esan baitzuen.\nTxoko taberna: gaur egun irekita jarraitzen duen tokietakoa da. Quintana Hotela izan zenaren ondoan kokatuta dagoen taberna da, Gaztelu Plazan, Espoz eta Mina kalera irteten den iskinean. Zezen korrida ondoren joaten ohi zen eta Nafarroako hiriburuan kontserbatzen diren idazlearen argazki gehienak bere terrazan izan dira.\nKutz Kafea: Café Iruña eta Jacoba Pasaeraren arteko lekua hartzen zuen. Iparramerikar idazleak sarritan bere terraza bisitatzen zuen eta kuriosoki hala egiten zuen ere beste Nobel Sari batek, Camilo José Celak. Azkeneko honek adiskidetasun handia zuen kafearen jabe eta fundatzailearekin, José Luis Kutz. 1961ean bere ateak itxi zituen.\nIdazlearen oinatzak jarraitzen baditugu, faltatu ezin diren beste leku batzuk honako hauek dira: Estafeta kalea, zeinean entzierroan korrika egin zuen aldizka, eta Zezen Plaza, zeinera korridak zein bigantxak ikustera maiz joaten baitzen.\nZezen Plazarako sarreran aurkitzen da, hain zuzen ere, Hemingway-en Bustoa, kailejoiaren ondoan, bere izena daraman eta zezen plazaren ertzetik pasatzen den pasealekua hasiz. 1968ko uztailaren 6an inauguratu zen Bustoa “Paseo de Hemingway” inskripzioa zeraman plaka batekin. 1999an, idazlearen heriotzaren mendeurrenarekin bat eginez, hiriko Udaletxeak inskripzioa berriztatu zuen honakoarengatik: “Ernest Hemingway, Literaturako Nobel Sariduna, herri honen laguna eta bere festen miresle, Iruñeko hiria deskribatzen eta zabaltzen jakin izan zuen. 1968ko San Ferminak”.\nOne thought on “Hemingway-en oinatzen atzetik”\nPingback: Eduki berriak euskaraz OIP-aren web orrialdean – Oficina Internacional de Prensa de Navarra\nTrackback: Eduki berriak euskaraz OIP-aren web orrialdean – Oficina Internacional de Prensa de Navarra


Bertsolaritzagidoia by jonecn - issuu\nBERTSOLARITZA (Gidoia) SARRERA: Bertsolaritza egungo ahozko literaturaren ardatza dela esan daiteke. Izan ere, antzina ahozko euskal literaturak zuen zenbait genero, denbora pasa ahala, ahultzen joan den bezala, bertsolaritza indartzen joan den generoa da. Horren lekuko dira, esate baterako, bertso-eskolen ugaritasuna, txapelketetan gazteen geroz eta presentzia handiagoa, emakumeen parte hartzea, etab.\nBAT-BATEKO BERTSOAK ETA BERTSO JARRIAK: Bi bertsolaritza adar nagusi daude: bat-bateko bertsolaritza eta bertsopapera edo bertso jarriak. Hasteko, bat-bateko bertsoak hogei segundotik minutu baterako iraupena dute, jendearen aurrean aurkezten dira, eta normalean bertsolariak beste bertsolari batzuekin botatzen ditu bertsoak. Gainera, bat-bateko bertsoetan jendeak parte hartzen du. Bertsopapera ordea, ez da jendaurrean egiten eta ezta bi bertsolariren artean ere.\nLEHENGO ETA GAURKO BERTSOLARITZA: Bertsolaritzaren hastapenak ezin dira historian kokatu. Bertsolaritzaren abiapuntua artzain-aroan koka genezake. 1452. urtera arte itxaron beharko dugu ahozko ihardunaren lehen aztarnak erabakigarriak izateko. Bertsolaritza idatzia Bernart Etxepareren liburuarekin hasi zen eta bertan bertso eta kantu ugari ageri dira. XVIII.mendeko lehen berrogei urtean nagusi izango dira bertso guduak. Karlistadek (1833-1839, 1872-1876) bateko eragina izango dute baita bertsolariengan ere. Euskal gizartean zatituta dago. Aldarriak zabaltzeko, bertso paperek bat-batekoek baino lan hobea egingo dute. Bertso jarriak, beraz, sekulako loraldia izango dute, bertso guduek behera egingo duten bitartean. Bat-bateko bertsoak gora egin zuten lore jokoei esker. 1960tik aurrera, txapelketetatik aparte, bertsolaritza errepresio sozialaren aurkako aldarrikapen bide bihurtu da. 1977tik aurrera, jaialdiak ugaldu egiten dira. Bertsolari eskoletako lehen bertsolariak sortzen dira: Sarasua, Euzkitze... Bertsoak komunikabideetara salto egiten dute eta bertsozaleriak inoizko kopururik handienak sartzen du. Bertsolaritza baserritik hirira jaisten da, bertsolariak ikasketan aurrera eginez.\nBERTSOLARITZAREN MOLDEAK DOINUA Bertsolaria, musika-tresnaren laguntzarik gabe aritzen da bertsotan. Juanito Dorronsorok, orain artean arlo honetan lan gehien egin duen ikertzaileak, 3.000 doinu ikertu eta sailkatu ditu. Bertsolariak ahots sendo eta belarri on behar duela pentsa badaiteke ere, adituen esanetan â€œkomunikazioaren arrakasta edo porrota ez dago bertsolariaren ahotsaren kalitatearen baitan, aukeraturiko doinuaren eta hura kantatzeko moduaren egokitasunean baizikâ€?.\nERRIMA Bat-bateko bertsolaritza liburuan aipatzen denez, “askorentzat errimak osatzen du bertsoaren alderdi teknikoen ardatza. Errimatuz ari bagara, bertsotan ari gara”. Errima beti da sail berekoa, baina errima pobre eta aberatsak bereizten dira. Burua eta ordua hitzek errima pobrea osatzen dute eta, aldiz, elizan eta gerizan hitzek errima aberatsa, (an) atzizkian errima-kide izatez gain, aurreko kontsonantean (z) eta honen aurreko bokalean (i) eta hasierakoan (e) ere bat egiten dutelako.\nNEURRIA Bertsoa puntutan zatitzen da eta puntu bakoitzak, neurriaren arabera, silaba-kopuru jakin bat izango du. Bertsolariak, bat-batean ari delarik, ez du sekula silaba-kopurua zenbatzen. Hori bai, doinuak eta errimak laxotasun handiagoa izan dezaketen bezala, neurrian ez dago erdibiderik. Ongi neurtuko dugu edo gaizki. Hauek dira bat-bateko bertsolaritzan sarrien erabiltzen diren neurriak: ● Zortziko handia ● Zortziko txikia ● Hamarreko handia ● Hamarreko txikia BESTELAKO ZENBAIT EGITURA Gehien erabiltzen diren neurriak aurrekoak badira ere, badaude beste neurri batzuk, koplak, tradizio handikoak eta oso erabiliak eskerako eta errondarako:\n● Kopla handia ● Kopla txikia Neurri horien alboan badira egitura berriagoak ere:\n● Zazpi puntokoa ● Bederatzi puntokoa\nBERTSOLARI OSPETSU BATEN BIOGRAFIA Bilintx (1831-04-30 eta 1876-07-21, bertsolaria eta euskal poeta) Izen osoa Gillermo Joakin Indalezio zuen. Ama Joakina Ureña Alana zuen, eta aita Jose Maria Bizkarrondo Amunarriz. Amaren aldeko aitona andaluza zuen, Ayamontekoa (Huelva). Gaztetan izandako istripu batek aurpegia desitxuratuta utzi zion. Hortik zetorkion nonbait Indalezio Moko beste goitizena. Zorigaiztoa lagun izan zuen bere bizitza osoan Bilintxek. Soka-muturrean behin zezenak adarkatu eta hanketan zauri larriak eragin zizkion; handik aitzina, errenka ibili zen betirako. Liberala zen Bilintx, eta Donostiako liberalen laugarren batailoian gudukatu zen Hirugarren Gerra Karlistan, karlistek hiria inguratuta zutelarik. 1876ko San Sebastian egunean, karlistek Arratzain menditik botatako granada bat sartu zitzaion leihotik etxera, Antzoki Zaharrean bizi zelarik, bertako zaindari izan baitzen urtetan. Granada lehertu eta zangoak moztu omen zizkion.\nSei hilabete luzetan oinaze izugarriak jasanda hil zen, uztailaren 21ean, euskal foruak deuseztatu zituzten egun berean.


Oinarrizko Aisa euskara ikastaroa antolatu du Goiztiri euskaltegiak Ordizian - Goierriko Hitza : Goierriko Hitza\nOinarrizko Aisa euskara ikastaroa antolatu du Goiztiri euskaltegiak Ordizian\nIzena emateko epea otsailaren 7ra arte dago zabalik. Ikastaroa, Ordiziako Udalak diruz lagundutakoa da.\nOinarrizko euskara ikastaroa antolatu du Goiztiri AEK euskaltegiak, martxotik ekainera. 16 urtetik gorakoentzat da. Astelehenetan eta ostegunetan izango dira eskolak, bi txandatan, 09:30etik 11:30era eta 14:30etik 16:30era. Izena emateko epea otsailaren 7ra arte dago zabalik. Informazio gehiago Goiztiri euskaltegian, ordizia @aek.eus epostara idatzita eta 943 88 91 74 telefono zenbakira deituta. Ikastaroa, Ordiziako Udalak diruz lagundutakoa da.


Gregorio Montero, Baso-Zientzien Elkarteko Presidentea: "Gure basoak gaixo daude, kolesterola dute" | Aldizkaria | EROSKI CONSUMER\nGregorio Montero, Baso-Zientzien Elkarteko Presidentea: "Gure basoak gaixo daude, kolesterola dute"\nAbizenak gaztelaniaz mendikoa esan nahi du eta 14 urte zituenetik mendian ibili da lanean Gregotio Montero. Mendi-ingeniaritza ikasi zuen eta INIA edo Ikerketa Agroalimentarioaren Institutuan lortu zuen lana. 18 liburu argitaratu ditu eta milaka arbola landatu. Teoria eta praktika, biak ezagututa iritsi da Baso-Zientzien Espainiako Elkarteko presidente izatera. Basoa arduraz ustiatzea, beste erarik ez dago, bere esanetan betiko hortxe izango dugula bermatzeko.\nPosible da eta egin egin behar dugu. Apenas geratzen da ja aditurik, ekologista edo mendizalerik eskuhartzearen kontra dagoenik. Esku hartze arautua, jakina, mailakatua, iraunkorra... baina eskuhartzea. Lehen ezetz esaten zuten askok, orain behar hori aldarrikatzen dute.\nAskotan duzu ahotan hitz hori, "babesa". Basoa gehiegi babesten dugu edo ez behar bezain beste?\nEz, orain ez. Lehen bai. Kontutan izan behar da nekazaritza asko dagoen lekuan arbolak falta direla eta Mediterraneo inguruan, han dagoen eguzkiarekin eta ura falta ez den lekuetan, nekazaritza asko zabaldu da. Gizakiak jakia behar du eta ahal izan duen leku guztietan basoa kendu eta lurra ereiten saiatu da. Normala! Orain dela gutxirarte logika horrekin jokatu du gizateriak, jakiaren bila ibili da. Artzaintzak, suteek eta nekazaritzak, horiexek egin diote eraso basoari Historian zehar. XIX.garren mendean, ostera, basoa administratzeko ardura piztu zen, jendea kezkatzen hasi zelako. Hortxe, adibidez, Ramón y Cajal baten hitzak, "landatu ditzagun berriz gure basoak eta erein gure buruak". Momentu horretan hasi zen Administrazioa zuhaitzak landatzen berriro, elizaren lurrak, esate baterako, eta lur sail publikoak. Lan ederra egin zen, bai horixe. Ondorioak hortxe daude, basoa hobeto dago gaur egun, XIX.garren mendearen erdian baino.\nHala ere, bai. Orduan ez zegoen zer kutsatu, horixe zen arazoa. Orain jakien kalitatearekin ditugu arazoak, bai. Baina lehen... ez genuen jakirik!\n"Espainian dagoen CO2aren % 20a zuhaitzek xurgatzen dute"\n"Egurra, egurra!" Groucho Marxen aldarria zen. Zeure egiten duzu?\nPertsona askori falta zaie kontzientzia berdeagoa eta beste askok kontzientzia zorrotza dutelako kalte egiten diote basoari, onuragarriak izan daitezkeen neurriei oztopoak jartzen dizkietelako. Nekez pentsatuko dut inoiz 'berdeegiak' garela baina denak eskatzen du bere neurria eta 'berdeak' saldu egiten duenez batzuetan neurria galtzen dugu. Hipokritak gara, gainera. Berde eta berde ari gara baina gorria da, oso gorria egoera batzuetan. Hitzak gastatu egiten ditugu, horrenbeste erabilita. Iraunkortasuna, adibidez. Dena da orain iraunkorra. Hau iraunkorra, bestea iraunkorra, hitzari zuen balioa kendu diogu, izen ona galdu du. Iraunkortasuna zera da, ikuspuntu ekologikoa, ekonomikoa eta gizarte-ikuspuntua, hirurak bateratzea. Baldintza hori betetzen ez duena ez da iraunkorra eta kitto. Baina edozeri esaten diogu iraunkor esan dudan horrexegatik, 'berdea' dela esanez datorrena saldu egiten delako.\nPDF: Egin klik hemen honako ekintza hau burutzeko: Informazio hau PDF bertsioan jaitsi (742 Kb)


LAUGARREN EPEA. Ikaspostu libreak betetzeko matrikula -Presentziazkoa- (2021-03-01)\n2020-2021 ikasturtean irakaskuntza ofizialean zuzenean maila altuagoan matrikulatu nahi eta aurreko maila Hizkuntza Eskola Ofizial batean gainditua ez izan edo baliokidea den titulurik ez duenak zein mailatan matrikulatu atalean begiratu beharko du.\nSailkatze proba egiteko IZENA EMATEKO EPEA, ESKOLAKO ADMINISTRAZIOAN, (ezin izanen da Internet bidez egin):\nAbuztaren 3ko 9:00etatik abuztaren 31eko 14:00 arte. B2.2an edo C1 sartzeko sailkatze proba egin nahi eta proba egiteko izena emateko epea pasa zaionak, dagokion departamentuan kontsultatu beharko du.\nSailkatze proba egiteko IZENA EMATEKO EPEA, ESKOLAKO ADMINISTRAZIOAN, (ezin izanen da Internet bidez egin): C1 sartzeko sailkatze proba egin nahi eta proba egiteko izena emateko epea pasa zaionak, euskara departamentuan kontsultatu beharko du.\nAbuztaren 3ko 9:00etatik abuztaren 31eko 14:00 arte.\nAbuztaren 3ko 9:00etatik abuztaren 31eko 14:00 arte. C2.2ra sartzeko sailkatze proba egin nahi eta proba egiteko izena emateko epea pasa zaionak, ingeles departamentuan kontsultatu beharko du.\nSailkatze probaren emaitza jakin edo autoebaluazioa egin ondoren, MATRIKULA INTERNET bidez egin beharko da, dagokion mailan (Ikus ikasle berriak matrikulatzeko datak).


Umezain birtualak: Seme-alabek Interneten aurki dezaketen edukien beldurrak eraginik. | Aldizkaria | EROSKI CONSUMER\nUmezain birtualak: Seme-alabek Interneten aurki dezaketen edukien beldurrak eraginik.\nSeme-alabek Interneten aurki dezaketen edukien beldurrak eraginik, guraso askok instalatzen dituzten aplikazioek etxeko ordenagailutik bisita daitezkeen orri-mota eta kopurua murrizten dizkiete adin txikikoei.\nBeraiek sekula agertuko ez luketen trebeziaz seme-alabak Interneten nabigatzen ari direla idoro izan dute gurasoek askotan, beldurturik bezain liluraturik. Sarean handik hara mugitzen jakitea, gizakiak sortu duen ezagutza-garraiorako lanabesik eraginkorren eta handiena eskuratzeko ezinbestekoa izango da. Era berean, ordea, ikara larriagoa eragingo dien beste zerbaiten ateak zabalduko zaizkie guraso horiei: bortizkeria, arrazakeria, era guztietako xenofobia... Areago, berez gaiztakeriazkoak ez badira ere, ume horien adinari egokiturik ez dauden hainbat elementu ere bai.\nNolanahi ere, Internet munduan espazio zein denbora alorreko mugarik ez dagoela, aita-amak nola kontrola dezake bere haurrak zein orri bisitatzen duen? Seme-alabentzat egokiak diren orriak eta ez direnak bereizteko gauza direla baieztatzen dute aplikazio batzuek: umezain zibernetiko berriak dira horiek.\nTestuingurua, arazo iturri\nBeren megahertzio eta gigabyteez oso harro badaude ere, ordenagailuak oraindik ez dira gauza esaldi bat ulertzeko edo, are gehiago, argazki batek zer agertzen duen interpretatzeko. Egiari zor, egundoko kalkulu konplexuak tximista bezain azkar egiteko inongo arazorik ez dute, baina "ulertzea" bezain gauza erraza ez da sartzen horien logikan. Horrenbestez, gabezia hori arindu edo ezabatzeko, konponbide teknologikoetara jo beharra dago. Gehienetan, espazioa orriz orri miatzen dute, gurasoek aurretiaz mugatu duten hiztegiko hitzik ba ote dagoen egiaztatzeko.\nBenetan zail-zaila izango luke horrelako programa batek gertaera bortitzen irudiak bakarrik agertuko lituzkeen orri baterako sarrera murriztea baina, halaz ere, lesbiana edo sexua hitzak dituzten orrietan sartzerik gehiegitan galaraziko du, dokumentu horiek homosexualen eskubideak aipatu bakarrik egiten badute ere, aurreneko kasuan, edo nozitu nahi ez den haurdunaldirik ez izateko neurriak, bigarrenean. Testuingurua ulertzeko berezko ezintasunak programa horiek zamatu egiten ditu; areago, onen-onenean, adingabekoan gurasoek ezarri nahi duten arduraren laguntzaile -ordezkari ez, inondik ere- bihurtzen ditu.\nWeb orriak ez ezik...\nEdonola ere, bost urteko bizitzan bide luzea egin dute programa horiek. Gaur egun ohiko kontua da nabigazioa -zuzen edo oker- zentsuratze hutsera ez mugatzea: aitzitik ordea, posta elektronikoko mezu, chat eta eztabaida foroak ere kontrolatzen dituzte. Era horretan, ume txikiek (pertsona ezezagunei beren datu pertsonalak emanez) beren burua arriskutan jartzeari saihets egiten zaio.\nNolanahi ere, gurasoak erabaki beharko du: zentsura negatiboa ala positiboa. Lehen kasuan, haurrak web orria oso-osorik arakatu ahal izango du, unean uneko orria egokia den ala ez, programaren esku utzirik. Bigarrenean, aditu talde batek aurretiaz hautaturiko hainbat orri bakarrik bisitatu ahal izango ditu. Bigarren hau askozaz ere seguruagoa da, ume txikiarentzat egokia ez den web batean sartzerik izango ez duelako haurrak, baina bere miatze-ahalmenak mugatzeaz gainera, Internetek bereizgarrien duen ezaugarria ezabatu ere egingo du: edukien aniztasuna.\nEz dezagun ahantz, dena den, gurasoek azkeneko bidea hartzeko aukera izango dutela: seme-alabak nondik nora ibili diren jakitea. Nabigatzeko programa gehientsuenek (ez bakarrik edukiak kontrolatzeko berariazkoek) artxibo historikoa gordetzen dute, bertan bisita gehien hartu dituzten web guneak agertuz. Horrela, Sarerako lotura ñimiñoei zuku gehiago ateratzen diete ordenagailuek eta, bide batez, internautak bisita berriro egitean, orri horiexetara azkarrago sartzeko aukera emango diote erabiltzaileari. Hortik aita-amek jakin ahal izango dute etxean instalatzerakoan Interneti izendatu zitzaion erabilera baliatzen duten adin txikikoek. Egia esan, eskarmentu txiki batez, lorratz horiek ezabatzen ikasiko du zeinahi haurrek baina, erregistro bat hutsik egoteak, frogak ezkutatzeko saiakera maltzurra adieraziko dio aita-amari.\nHitz batez, aplikazio horien publizitateak sekulako mirariak iragartzen baditu ere, gurasoek benetan eraginiko kontrola funtsezkoa izango da aurrerantzean ere. Noski, Baquía albisteetako web guneak zioen bezala, "teknologia ez da arazoa, ezta konponbidea ere".\nInterneten Erabiltzaileen Elkarteak bost puntuko zerrenda eskaini die erabiltzaileei, seme-alabek bisita ditzaketen orriak murriztuko dituen programa erosi aurretik, beren buruari plantea diezaioten. Hona:\nWeb gune baterako sarbidea galarazteko unean zein irizpide hartzen da kontuan (sexua, bortizkeria, etab)? Programak zein mailataraino ahalbideratzen du galarazpena zorroztea? Murrizketa edo galarazpen horiek merkatuko estandarren araberakoak al dira?\nEdukiak filtratzeko zein sistema erabiltzen da? Erabiltzaileak pertsonaliza ditzakeen aurretiaz zehazturiko termino zerrendak baliatzen al ditu? Aurretiaz debekaturiko helbideak sartzen al dira bertan?\nHainbat web orritarako sarbidea galarazten badu, zerrenda hori Interneten bitartez gaurkotzeko aukera ematen al du? Ezer kostatzen al da?\nErraz konfiguratu eta baliatzeko modukoa al da? Informatikaz gauza askorik ez dakiten gurasoentzako programa egokia al da?\nInformatikaz dezente dakien haurrari galarazpenak ezartzeko bezain segurua al da? Ezarritako galarazpenei saihets egiten dieten bestelako nabigazio-programen erabilera debekatzen al du?\nAsociación de Usuarios de Internet (Interneten Erabiltzaileen Elkartea) Pornografia, xenofobia edo biolentziazko edukia duten hainbat orritarako sarbidea galarazten duten programen zerrenda osoak. Aplikazio horien balorazio laburrak agertzen dira tarteka, eta espainierara itzulirik daudenen aipamen berezia egiten da.\nSuperKids Programa hezitzaileak erkatzea eginkizun duen argitalpena. Bertako ikerlanen artean, Interneteko arriskuetatik haurrak babesteko sei aplikazioren azterketa jarri dituzte. Aplikazioen arteko konparazioak egiteko formula arina ere eskaintzen du.\nFamily Guide Book "Hor kanpoan oihana baita" dio, orrialdeetan zehar, oihan tropikaleko arriskuak eta Internetekoak baliokidetzat hartzen dituen web interesgarri honen azpitituluak. Saretik barrena dabilen haurrak aurrean dituen arrisku-mota desberdinak azaltzeko estilo zuzen eta ulerterraza darabil.\nCyberPatrol Edukiak kontrolatzeko programarik aitortuenetako bat. Berari esker hamaikatxo profil sor daitezke, adinaren arabera, haur bakoitzak hainbat orri-motatarako sarbidea aurkitzeko. Beste hainbat eginkizunekin batera, adin txikikoei chat-etan konpromisozko informazio pertsonalik ematea galarazi egiten die.\nPDF: Egin klik hemen honako ekintza hau burutzeko: Informazio hau PDF bertsioan jaitsi (47 Kb)\nArtxiboak nola jaitsi


Eskualdeko 70 enpresatik gorako negozio mapa osatu du UKUEk - Zarautz - Zarauzkohitza.eus\nMireia Galarza 2020-07-08 09:05\nJada hilabete igaro da UKUEk OLATURA-UP egitasmoa martxan jarri zuenetik, besteak beste, eskualdeko pertsona ekintzaile eta enpresa txikien negozioak ezagutarazteko. Aldi berean, ekimenaren helburua da teknologia berriek dituzten baliabideak eskaintzea eskualdeko ekintzaile eta enpresa txikiei, baita bertako kontsumoaren alde egitea ere. Azken puntu horretan kokatzen da eskualdeko negozioen mapa digitala. Dagoeneko eskuragarri dago Urola Kostako Udal Elkartearen Garapen Agentziko atarian.\n70 negoziotik gora\nEkainean martxan jarritako ekimenak 70 enpresatik gorako parte hartzea izan du, eta horiek guztiekin osatu du UKUEk eskualde mailako negozioen erakusleiho digitala. Hain zuzen ere, Google My Business tresna erabili dute prestakuntza eta aholkularitza jasotzeko eta, horrekin, negozio bakoitzaren fitxa osatu dute.\nUKUEk jakinarazi duenez, “harrera ona” izan du egitasmoak, eta, horregatik, jarraipena emango diote ekimenari. Asmoa da eskualdeko sarea handitu ahala, mapa etengabe osatzen jarraitzea.\nEkimenean parte hartzeko interesa duten negozioek aukera izango dute horretarako, eta bi pauso eman beharko dituzte. Lehendabizi, negozioaren Google My Business fitxa sortu beharko dute –hemen bideo bidezko azalpena-. Ondoren, eskualdeko mapan agertzeko izen emate orria bete beharko dute interesatuek.\nBideoaz gain, fitxa sortu eta hobetzeko bakarkako aholkularitza ere eskainiko du UKUEk uztailaren 15era arte. Zalantzak argitzeko ekitenurolakosta@gmail.com helbidera idatzi beharko dute interesatuek. Aldiz, ekimenean izena eman edo egitasmoari buruzko informazio gehiago jaso nahi duenak, enpresasustapena@urolakosta.eus helbidera idatzi edo 943-89 08 08 telefonora deitu beharko du.


Inflazioak 2022an baserriko negozioen marjinak izango ditu - Potatoes News\nInflazioak baserriko negozioen marjinak eragingo ditu 2022an\nMartxoaren 2, 2022\nTxostenak ekonomian dituen ondorioak kontuan hartzen ditu\nKostuak igotzea erabakigarria izango da hurrengo sei hilabeteetan nekazaritzako negozioen plangintzarako, inflazio-tasa handiek Erresuma Batuko nekazaritza ekonomian eragina baitute, AHDB Agri-Market Outlook-en arabera.\nEBko irteeraren ondorioak, Covid-en adar ekonomikoak eta etengabeko krisi energetikoak, inputen prezioetan dituen eragin-ondorioekin, baliteke hurrengo sei hilabeteetan presioa egitea. Gertaera sismiko hauek Erresuma Batuko ekonomia osoan izan duten eragina zehatz-mehatz aztertu da, aldaketak nekazaritza-industrian izan ditzaketenari arreta berezia jarriz.\nSarah Bakerrek, AHDB Estratega Ekonomikoak, esan zuen: "Pandemia ezohikoa izan da ekonomiko shock terminoak bai agerpen-abiaduran eta bere magnitudean, bai eta ekonomia osoan duen eragin irregularrean ere. Nekazaritza-industriak bereziki gogor jasan du hainbat arlotan, hala nola, elikadura-zerbitzuen merkatuaren murrizketak edo brexit-ak eragindako lan-eskasia areagotuz hiltegietan eta elikagaien prozesaketa osoan.\n"Covid-ek eta EBko Irteerek ekonomiaren orbaina deritzona ekarri dute, "normaltasunera" itzultzeko gaitasuna motelduko duten aldaketa iraunkor horiek. Faktore hauek argi ikus daitezke nekazaritzan, bai hornikuntza-katearen kudeaketan, bai kontsumitzaileen portaeran. Oro har, birkalibrazio urtea izango da, pertsonak eta enpresak ingurune operatibo berri batera egokitzen diren heinean».\n4. Patataren ekoizpen eta biltegiratze iraunkorra\nHolandako hazien inportazioa posible da


Kazetaritza artazi turkiarrean saltoka\nKazetaritza artazi turkiarrean saltoka –\nDayîkên A?îtîyê-rekin topaketa, Estatuaren errepresioak eraildakoen senitartekoak.\nKazetari taldearekin izandako bileraren ostean, bertsio ofizialarekin bat ez datorren edota bakearen eta elkar-ulermenaren alde egiten duen edozein testigantza isiltzeko saiakera ikusi ahal izan genuen berriz. Dayîkên A?îtîyê (Bakearen aldeko amak) taldearen hamar kiderekin haietako baten etxean izandako topaketa hunkigarria izan zen. Emakume guztiek senitartekoren bat galdu zuten gatazkan. Beren zapi zuria buruan eta beren testigantzaren lasaitasun eta indarrarekin, Maiatzaren Enparantzaren amak eta amonak gogorarazten dituzte. Izan ere, haiekin kointziditu dute Zapiak Historiarako (2015) dokumentalean, Nora Cortiñas-ekin batera parte hartuz.\nAfrin-en kontrako ofentsiba basatiaren eta eragindako biktimen deskribapen etsi baten ostean abisua heldu zen: poliziaren tanketa bat eta kalez jantzitako polizia batzuk eraikinaren azpian itxoiten ari ziren. Agur azkarraren ostean eskailerak jaitsi genituen, gure zain zegoen minibusean segituan sartzeko argibideak jasota. Baina alferrik izan zen. Poliziak gure bila joanak ziren eta ataritik atera bezain pronto haietako baten galdera motzak heldu ziren, ingelesez. Gure lagun kurdu baten bitartekaritzaren ostean eta polizia batek mugikorrarekin gure pasaporte guztiei argazkiak atera ondoren, joan ahal izan genuen.\n“Hau ohikoa da” komentatu ziguten lagunek. Jabetuak ginen horretaz. Jazarpena eta zentsura bezain ohikoa.\nadierazpen askatasuna, amed, bakur, informazioa, kazetaritza, Kazetaritza artazi turkiarrean saltoka, kurrdistan, Turkia


Mikroekonomiak bereziki lehia perfektua duen merkatua aztertzen du. Merkatu hori definitzeko esan dezakegu ezin duela inork prezioa inposatu, hain dira handiak erosleen eta saltzaileen kopuruak. Hala ere, merkatuaren hutsegiteak azterturik, alde batetik, monopolioak eta oligopolioak azalduko dira eta, bestetik, kanpo-eraginak eta ondasun publikoak.\nMerkatua, abstrakzioz, saltzaileen eskaintzak eta erosleen eskariak elkartzen diren gunea da, guztia prezio jakin batean doiturik. Beraz, lehenengo eta behin, eskaintza eta eskaria zer diren aztertuko dugu.\n?Eskaria? hitz orokorraz ondasunen bat erosi nahi dutenen jokabidea deskribatzen da. Hitz horren bidez prezioaren eta eskaturiko kopuruaren arteko erlazioa adierazten da.\nEskariaren kurba behera doa ezkerretik eskuinera, ondasunaren prezioak behera egiten duen heinean eskaturiko kopurua handituz doalako. Eskariaren determinatzaileak eskaturiko kopuruari eragiten dioten prezioaz kanpoko faktoreak dira, alegia, ondasun erlazionatuen prezioa (ondasun ordeztaileen, ondasun osagarrien, ondasun independenteen prezioak), kontsumitzaileen errentak (ondasun arruntak edo behe mailakoak diren kontuan harturik), kontsumitzaileen gustuak eta itxaroten diren etorkizuneko prezioak.\n?Eskaintza? hitz orokorraz ondasunen bat saldu nahi dutenen jokabidea deskribatzen da.\nEskaintzaren kurbak erakusten du saltzaileek, prezioen arabera eta ceteris paribus baldintzetan, produktu batetik zenbateko kopuruak dauden eskaintzeko prest. Eskaintzaren determinatzaileak eskainitako kopuruari eragiten dioten prezioaz kanpoko faktoreak dira: kapital fisikoa, teknologia, faktore aldakorren prezioa, klimaren baldintzak eta gobernuaren erabakiak (diru laguntzak eta zergak).\nHasieran esan dugunez, merkatua eskaintzaileak eta eskatzaileak elkartzen diren gunea da, eskema honek erakusten duen bezala: Merkatuko prezioa: produktu bat eros daitekeen prezioa.\nTrukea: merkatuaren antzinako modua, hau da, merkantziak zuzenean trukatzen dira, dirurik erabili gabe.\nOrekaren prezioa: prezio mota hori izaten dugu merkatuan eskaintzen eta eskatzen diren kopuruak berdinak direnean.\nBaina gehiegizko eskaintza dago eskaintzen den kopurua eskaturikoa baino handiagoa denean; orduan, prezioa orekaren prezioaren gainetik jartzen da. Alderantziz, gehiegizko eskaria dago eskatzen den kopurua eskainitakoa baino handiagoa denean, orduan, prezioa orekaren prezioaren azpitik jartzen da.\nLehia perfektuko merkatua\nTeoria klasikoaren eredu ekonomikoetan merkatu hau da nagusia eta berezkoena (ikus Pentsamendu Ekonomikoa).\nMerkatuek, lehia perfektua izango badute, baldintza hauek bete behar dituzte:\nMerkatuen mekanismoak ez dira perfektuak, akatsak dituzte. Hutsegite horiek galarazten dute baliabide ekonomikoak akatsik gabe banatzea. Baina, bidenabar, bidezko egiten dute aginte publikoen esku hartzea, hasieran bederen, zuzena baitirudi gobernuak arauen bidez akats horiek saihesten ahalegintzeak. Merkatuaren hutsegiteen gaineko teoriak oinarri nagusia ematen die bai estatuaren esku hartzeari bai estatu modernoen banatzaile funtzioari.\nHiru hutsegitek hondatzen dute lehia perfektuaren idiliozko esparrua: ? Lehia inperfektuak ? Kanpo-eraginek ? Ondasun publikoek Hiru kasuetan, antzeko arazo bat da gakoa: merkatuaren emaitzan, prezioek ez dituzte benetako gizarte kostu bazterrekoak islatzen (banako gehigarri bat ekoizteak dakarren kostu gehigarria).\nHorrelako lehia gertatzen da merkatua lehia garbi eta perfektuaren hastapenen arabera antolatzen ez denean. Orduan, monopolioak, oligopolioak... agertzen dira.\n? Monopolioa Monopolioa den merkatuan saltzaile bakarra dago produktua baldintza jakin batzuetan eskaintzeko, bestela esanda, ez du ordezko onargarririk. Beraz, monopolioa lehia perfektuaren aurkaria da. Kasu honetan, prezioa ez du merkatuak ezartzen enpresak baizik.\nHona hemen merkatuan monopolioa izateko behar diren baldintzak: ? Saltzaile bakar batek eskaini behar du ondasuna.\n? Ez dago ondasun horren ordezkorik.\n? Hesiak daude merkatuan sartzeko: saltzaileek lehiatzaileei ez diete sartzen uzten beraiek mozkinak lortzen ari diren industrietan. Jakina, mozkinak izateko diru sarrerek kostuek baino handiagoak izan behar dute.\nAipa dezagun sarrerako hesiak nolakoak izaten diren: ? Berezko hesiak: kostuak handiegiak dira enpresentzat, adibidez, eskakizun tekniko oso bereziak behar direlako.\n? Hesi artifizialak: patente batek jarriak.\nDakigunez, gobernuak asmatzaileari bermatutako bakarreko jabetza eskubidea da; horrela, aldi mugatu batean bera bakarrik balia daiteke asmakizunaz, baina jabeak eskubide hori saltzea edo uztea dauka.\nHortaz, aginte publikoak emandako aldi baterako monopolioa da. Horren ondorioz,aldi mugatu batez asmatzaileak bakarrik egin eta sal dezake bere asmakizuna.\nEskala ekonomiak dira monopolioak eratzeko arrazoi nagusietariko bat.\nEskala ekonomiak (desekonomiak): Sektorean lehenagotik ezarrita dagoen enpresak, tamainagatik, monopolioari eustea dauka kostuak murriztearen bidez, lehiatzaile txikiek ez bezala. Eskala ekonomia da lanabesa. Eskala ekonomien kasuan, ekoizpen faktoreetan % X gehitzen bada, gehikuntza horrek eragiten du % X baino gehiagoko (gutxiagoko) gehikuntza ekoizpenean.\nBestela esanda, ekoizpen unitatearen tamaina handituz lortzen da produktuaren kostua unitateko txikitzea.\nZenbait industriatan enpresa handiek merkeago ekoizten dute txikiek baino.\nEkoizpen prozesuaren maila guztietan eskala ekonomiak egonez gero, industria hori berezko monopolioa izango da.\nMonopolioen kontrako legeak ezar daitezke, monopolioen aginpidea eta jokabideak kontrolatzeko.\nEnpresa batek industria jakin baten ekoizpena beste askok baino eraginkortasun handiagoz eskaintzen badu, berezko monopolioa du, kostuetan guztizko abantaila du-eta, normalean instalazio kostuei eskerrak. Horixe gertatzen da oso orokorrak diren zerbitzuak eskaintzen dituzten enpresekin, esate baterako, hiri handietako ur hornikuntza eta garraio publikoa eskaintzen dutenekin. Ohikoak izan badira ere, desagertzen ari dira gaur egun. Posta zerbitzu ofiziala berezko monopolioa izan da, baina egun lehiatzaileak ditu, Seur adibidez, antzeko zerbitzuak eskaintzen dituela.\nEra berean, Telefonica monopolioa izan da oraintsu arte, baina lehiatzaileak agertu zaizkio.\nSarritan, monopolioek prezio diskriminazioak egiten dituzte. Adibidez, zenbait medikuk eta abokatuk bezeroei erosteko ahalmenaren arabera kobratzen diete. Ura nekazaritzarako merkeagoa da hirietakoa baino. Trenak merkeago edo garestiago dira egunen eta orduen arabera. Hortaz, enpresek prezio desberdinak zerbitzuen funtziotik edo kostuetatik kanpo ezartzen badituzte, prezio diskriminazioa egiten dute.\nBi diskriminazio hauek egiten dira: ? Erosleari saldutako banakoak bereiztea.\n? Erosleak bereiztea. Hau gertatzen da baldin eta erosle batzuek daudela, bakoitzak aldi bakoitzeko banako bana erosi nahi badu eta prezio desberdinak ordaintzeko prest badago.\nKasu bietan monopolistak etekina ateratzen dio prezio diskriminazioari. Hori horrela, esan daitake ekoizpen maila orotan prezioak bereizteko sistemaren bat dagoela, prezio bakar batez lortzen diren diru sarrerak baino oparoagoak eskuratzeko.Monopsonioa: erosle aberats batek aurrean saltzaile gutxi dituenean gertatzen da, adibidez, armadak tankeak erosten dituenean, ez baita beste eroslerik.\nLehia monopolista gertatzen da enpresa batzuek antzeko produktuak eskaini arren, produktu horien artean lehia sortzeko bezainbat desberdintasun badaudenean.\nEnpresa askok produktu desberdinak baina antzekoak (desberdinduak) ekoizten dituzte, ia ordezkoak izan daitezkeenak, baina ez bete-betean.\nOndorengo hauek dira lehia monopolistako merkatuen ezaugarriak: ? Partaide asko dituzte ? Produktuak ez dira berdinak ? Askatasuna dago industrian sartzeko edo irteteko ? Oso informazio ona du.? Oligopolioa Merkatu mota honetan gutxi dira antzeko produktuak edo desberdinduak eskaintzen dituzten saltzaileak, baina erosleak, aldiz, asko.\nOligopolioaren oinarrizko ezaugarri bat lehiatzaileen arteko mendekotasuna da: enpresa batek harturiko edozein erabakik lehiatzaileen erantzuna eragingo du. Enpresak elkarren aurkariak dira. Enpresa baten erabakiak gainerako guztiei eragiten die.\nEgoera horrek ziurgabetasun handia sortzen du merkatuan, baina badaude aukera batzuk txikiagotzeko: ? Enpresa lehiakideen asmoak igarri eta aurre hartzea. Orduan, prezio gerrak sortzen dira (enpresek behin eta berriz jaisten dituzte prezioak lehiakideenak baino merkeagoak izan daitezen).\n? Enpresen arteko akordioak, ?kartel? direlakoak. Kartela enpresa elkarketa bat da, ageriko hainbat konpromisoren inguruan bildua. Enpresak independenteak badira ere, kontratuak egiten dituzte prezioak, bakoitzaren ekoizpena edo merkatuaren banaketa finkatzeko. Beraz, lehiakideen jarduera mugatzea eta elkarrekin ahalik eta mozkin handienak lortzea da xedea. OPEP (Petrolioa Esportatzatzen duten Herrialdeen Erakundea) da ezagunena. Elkarte honek partaide bakoitzak zenbat petrolio eta zein preziotan saldu behar duen erabakitzen du.? Kapitala kontzentratzeko beste modu batzuk ? Trust-a: bi enpresak edo gehiagok bat egiten dute eta bakoitzak lehen zuen independentzia juridiko eta finantzarioa galtzen dituzte. Fusioa gertatzen da enpresa batzuk kontrol bakar baten azpian batzen direnean, akzioak erosi edo trukatu direlako edo beste nolabait batu direlako.\nFusio horizontalean enpresa lehiakideak elkartzen dira. Fusio bertikalean elkarren hornitzaile edo bezero direnak elkartzen dira. Hortaz, trust horizontalak (industriabakar bateko enpresena) eta trust bertikalak (lehengaiez elkar hornitzen duten enpresena) daude. Adibide batzuk: US Steel Corp.. ltzairu trusta, KIO, Tyssen Taldea, etab.\n? Holding-a: enpresa askoren finantza kontrola duen elkartea, nahiz eta formalki independenteak izan. Rumasa izan zen Espainiako ezagunena.\n? Pool-ak: sektoreko merkatua kuota zehatzen bidez elkarren artean banatzen duten enpresen elkartea. Ipar Amerikako industria siderurgikoan baliatu dira sistema horretaz.\nMaiz, pertsona edo enpresa baten ekintzek beste pertsona edo enpresa batzuei eragiten diete. Kostuak ezartzen dizkie beste batzuei, baina ez die konpentsaziorik ematen, edo mozkinak irabaztera ematen, eta hark ez du inolako ordainik jasotzen.\nEgoera horretan kanpo-eraginak daudela diogu, ondasun baten kanpo-eraginak: ondasunaren kontsumoak edo ekoizpenak eragina du jatorrizko kontsumitzaile edo ekoizle ez diren beste batzuen ongizatean edo mozkinetan, baina mendekotasun horrek ez du ukitzen prezioa.\nBi kanpo-eragin mota daude: ? Negatiboak: pertsona edo enpresa baten ekintzek kostuak eragiten dizkiete beste batzuei; esate baterako, enpresa batek sortutako kutsadura (atmosferan, ibaietan, zarata) edo pertsona baten zigarroak botatako kea (beste batzuentzat kaltegarri, erre nahi ez dutenean, erretzaile pasibo bihurturik).\n? Positiboak: eragina onuragarria da besteentzat; adibidez, enpresa batek langile ondo prestatuak behar dituelako ikasketa horiek inguruko herrietan kokatzen badira eta laguntza bereziak eskaintzen bazaizkie ikasleei karrera hori aukera dezaten. Beste adibide ezagun bat Osakidetzak egiten dituen txerto kanpainena da: txertoek, jasotzen dituztenak ez ezik, ingurukoak ere babesten dituzte, infekzioak mundu guztia harrapa dezakeelako.\nKanpo-eragin negatiboei ?kanpo-desekonomiak? ere esaten zaie. Eragileek kostu osoa beren gain hartzen ez dutenez, kanpo-eragin gehiegi sortzeko joera dute.\nKanpo-eragin positiboen beste izena ?kanpo-ekonomiak? da. Horiek, ordea, oso gutxitan gertatzen dira, eragileek ez baitituzte eskuratzen kanpo-eragin positiboek sortutako onura guztiak.\nHoriek guztiak esanda, argi dago kanpo-eraginak daudela kostu edo mozkin pribatuak eta kostu eta mozkin sozialak desberdinak direnean, merkatuko prezioetan ez direlako ekoizpen edo kontsumoaren bigarren mailako ondorioak sartzen. Adibidez, enpresa batek ke sulfurosoak jaulkidituela kausa, kalte egin die ondoko etxebizitzei eta herritarren osasunari. Eragin horiek ordaindu ezean, kutsadura egoera egongo da, eta halatan, kontsumitzaileen ongizatea txikiagoa izango da (kanpo-eragin negatiboa).\nOndasun publikoen ezaugarri nagusitzat jotzen dugu kontsumitzaileen arteko lehiarik ez sortzea, hots, pertsona batzuek ondasun publiko jakin bat kontsumitzeak ez die gainerakoei kontsumitzea galarazten.\nOndasun publiko garbiak eta garbiak ez direnak bereizten dira: ? Ondasun publiko garbiak ez dira baztertzaileak; kontsumitzaile gehiago agertuz gero, gainerako kontsumitzaileen onurak ez dira murrizten.\n? Ondasun publikoak garbiak ez direnean, ostera, nolabaiteko lehia agertzen da; kontsumoa gehitzen denean, lehenengoen onura txikiagotu egiten da eta, kontsumo maila batetik aurrera, pilaketa handiegia gertatu eta lehenengoen ongizate maila jaitsi daiteke.Laburbilduz, ikuspegi neoklasikoaren ?lehia perfektuaren? eta oreka estetikoaren kontra, beste autore batzuek diote, fisikatik irudi bat hartuz, merkatua ezin dela makina baten antzera deskribatu, ez baititu berez eta automatikoki eskueran dauzkagun baliabide urriak kopuru mugatuetan banatzen, eta ez baitu globaltasunez eta lehia perfektuaren baldintzetan lan egiten.\nEkonomilari liberal horien aburuz, merkatua etengabeko bilaketa prozesua da; horrela, parte hartzen dutenek baliabide urriez eraginkortasunez baliatzeko modua aurki dezakete beren mozkinetan edo gustuetan.


Eztabaidarako jardunaldiak antolatu ditu LABek : Ikasle Abertzaleak\nHau da etorkizunean izanen dugun eskolaren argazkia, bai baliabideei dagokionez, zein mamiari dagokionez. Madrilgo gobernuak, PPk, Espainiako parlamentuan gehiengoa duela eta egungo egoera sozio ekonomikoaz baliatuta, langileen eskubideen aurkako erreforma ezberdinak ari da indarrean jartzen: Lan-erreforma, erretiroaren adinaren atzeratzea, zerbitzu publikoetan murrizketak…Jendarte sumisoa nahi du, merkatuaren zerbitzurako, eskubiderik gabekoa eta Madrilen hartutako erabakien menpekoa.\nHezkuntza honen zerbitzura jarri nahi du eta LOMCE abian jarri nahi du: eskola publikoa Eliza, Merkatua eta Eskuina zaharkituenaren menpe.\nLAB sindikatuak argi du Euskal Herrian gure hezkuntza sistema propioa behar dugula, hemen definitu behar dugula zer nolako eskola nahi dugun, baita gure etorkizuna. Egungo hezkuntza komunitateari hausnarketa eta eztabaidarako tresnak eman nahian, LOMCEri buruzko kaier gorria egin dugu, baita eztabaidarako jardunaldiak.\nAsko dira orain artean egindako lanak, baita eztabaidarako elementuak. Bihar hasita lau saio ezberdinetan honako gaiei helduko diegu:\nApirilaren 24an HIZKUNTZEN TRATAERA\nMaiatzaren 8an PARTE HARTZEA\nMaiatzaren 16an CURRICULUM ETA PEDAGOGIA\nmaiatzaren 22an AUKERA BERDINTASUNA


Gevrolles - Wikipedia, entziklopedia askea.\nHenri MAITREHENRY (2014-2020)\n47° 59′ 16″ N, 4° 46′ 42″ E / 47.9878°N,4.7783°E / 47.9878; 4.7783Koordenatuak: 47° 59′ 16″ N, 4° 46′ 42″ E / 47.9878°N,4.7783°E / 47.9878; 4.7783\nLanty-sur-Aube, Riel-les-Eaux, Montigny-sur-Aube eta Latrecey-Ormoy-sur-Aube\nGevrolles Frantziako udalerria da, Côte-d'Or departamenduan dagoena, Borgoina-Franche-Comté eskualdean. 2013an 185 biztanle zituen.\n2007an Gevrolles udalerrian erroldatutako biztanleak 159 ziren. Familiak 68 ziren, horien artean 28 pertsona bakarrekoak ziren (16 bakarrik bizi ziren gizonak eta 12 bakarrik bizi ziren emakumeak), 12 seme-alabarik gabeko familiak ziren eta 28 seme-alabak dituzten bikoteak ziren.\n2007an 126 etxebizitza zeuden, 67 familiaren etxebizitza nagusia ziren, 41 bigarren erresidentzia ziren eta 18 hutsik zeuden. Etxebizitza guzti hauek 124etxeak ziren. 67 etxebizitza nagusietatik 63 bere jabearen bizilekua ziren, 2 alokairuan okupaturik zeuden eta 2 doan lagata zeuden; 4 etxek hitu gela zituzten, 8 etxek lau zituzten eta 55 etxek bost zituzten. 58 etxek euren parking plaza propioa zuten azpian. 27 etxetan ibilgailu bat zegoen eta 28 etxetan bat baino gehiago zituzten.\nGevrolles udalerriko biztanleria-piramidea 2009an .\n2007an lan egiteko adina zuten pertsonak 86 ziren, horien artean 67 aktiboak ziren eta 19 inaktiboak ziren. 67 pertsona aktiboetatik 63 lanean zeuden (34 gizon eta 29 emakume) eta 4 langabezian zeuden (3 gizon eta 1 emakume). 19 pertsona inaktiboetatik 6 erretiraturik zeuden, 7 ikasten zeuden eta 6 "bestelako inaktibo" gisa sailkaturik zeuden.\n2009an Gevrolles udalerrian 75 unitate fiskal zeuden, 184 pertsonek osaturik. Pertsona bakoitzeko diru-sarrera fiskalaren mediana urteko 15.531 euro zen.\n2000. urtean Gevrolles udalerrian 10 nekazaritza-ustiategi zeuden.\nMontigny-sur-Aube (3,8 km)\nLanty-sur-Aube (4,2 km)\nVeuxhaulles-sur-Aube (4,7 km)\nDinteville (5,1 km)\nBoudreville (6,9 km)\nRiel-les-Eaux (7,6 km)\nBNF: 152505834 (data)


30 Jul LAN POLTSA. KOMUNIKAZIOA ETA DISEINUA.\nErrotik-en, une honetan, pertsona bat behar dugu komunikazio- eta diseinu-lanak egiteko. Amatasun-baja bat eta etorkizuneko kolaborazioak betetzeko, honako profil hau duen pertsona baten bila gabiltza: Ikus-entzunezko Komunikazioa, Marketin Digitala, Diseinu...\n29 Jul KURTSO BERRIAREN HASIERA. ZAINTZAK ERDIGUNEAN\nAbuztuaren 30ean eta 31n Errotik enpresako langileok ikasturtea Gordexolako (Bizkaia) Zaldu auzoko landetxe zoragarri honetan hastea erabaki genuen. Astelehenean hasi genuen lehen saioa, gure oporrak komentatuz eta lagunei nola geunden esanez....\n29 Jul Atsedenaren garrantzia\nFeministok ondo dakigu zein garrantzitsua den atsedena hartzea, norberaren burua zaintzea, gelditzea. Gorputza, emozioak eta momentu bakoitzean behar duguna entzutea. Plazerra. Leku berriak ezagutzea. Ezagunak berriro bisitatzea...\nHainbat hilabetez web orri bat diseinatu eta garatzeko lanean aritu ondoren, azkenean emaitza aurkezten dizuegu. Errotik komunikazio arlotik web orriak ikuspegi feministatik diseinatzen ditugu. Irisgarritasunean eta irudien eta hizkuntza inklusiboaren...\nJoan den ostegunean, ekainaren 3an, Ermuko Jabekuntza Eskolak bakarrik bidaiatu nahi duten emakumeei zuzendutako hitzaldi bat eskaini zuen. Hitzaldi honen bideratzailea Maria Etxegarai izan zen. Maria sexologo eta gizarte-langilea eta...\nIndarkeria matxistarekin amaitzeko, funtsezkoa da honen prebentzioan lan egitea. Indarkeria matxistaren prebentzioa lan sakona eta ibilbide luzekoa da, gizartean sakonki errotuta dauden jarrerak eta sinesmenak eraldatzea baitu helburu. Errotik Kooperatiban lantzen...\n"Landa-eremuko amatasunak haragitzen" izeneko proiektu honen helburua landa-eremuko amatasunei buruzko eztabaida ikuspegi feministatik aberasteko materiala sortzea izan da. Zehazki, zapalduen antzerkia teknika erabiliz, Muxikako emakume batzuek bizi izan dituzten amatasun-esperientzietara...\nGure lan-arlo nagusietako bat Ikerketa da, gogoeta kritikorako eta gizarte-eraldaketarako tresnagarrantzitsua dela sinesten dugu. Errotik Kooperatiban ikerketa-ildo nagusia hainbat eremutako genero-indarkeriak eta -desberdintasunak aztertzean datza; besteak beste, honako gaiak nabarmentzen...\n2020 urtearen amaieran, Konfekoop, Euskadiko Kooperatiben Konfederazioak, Errotik Kooperatiba aukeratu zuen bere Berdintasun Programan parte hartzeko. Konfekoop-ek jarri gintuen Hezi2derekin harremantean, eta beraien laguntza jaso dugu emakumeen eta gizonen berdintasunerako...\nUNESCO Etxeak deitu zigun GizARTE Sarea (Gizarte Eraldaketarako Heziketa Artistikoen Euskal Sarea) osatzen duten pertsonei laguntza emateko. Maskulinitate berrietan sakontzea eta beren lanetan egiten dituzten metodologia eta diskurtsoetan berau nola...


Alberto Plazaola eta Santi Arrospide askatzeko erabakia baliogabetu du Auzitegi Gorenak — Oñatiko udala\nAlberto Plazaola eta Santi Arrospide askatzeko erabakia baliogabetu du Auzitegi Gorenak\nPlazaola berriro espetxeratuko dute\nAlberto Plazaola eta Santi Arrospide aske utzi izanaren aurka Fiskalak aurkeztutako helegitea ontzat eman du Auzitegi Gorenak, eta, ondorioz, baliogabe utzi du Auzitegi Nazionalak bi presoak kaleratzeko abenduan eman zuen agindua. Horrenbestez, Alberto Plazaola oñatiarrak berriro espetxera itzuli beharko du. Arrospide, jada, kartzelan dago beste bi delitu egotzi baitzizkioten Auzitegi Nazionalak aske utzi eta gero.\nAuzitegi Nazionalak Plazaola eta Arrospide aske utzi zituen abenduan, Frantziako espetxeetan preso emandako urteak Espainiako zigorrean aintzat hartuta. Baina Fiskalak erabaki horren aurka egin zuen. Auzitegi Gorenak Ministerio Publikoaren helegitea aztertu du gaur, eta ETAko bi kideak berriz kartzelatzea ebatzi du.\nArrospide urtarrilean sartu zuten berriro espetxean 1986an eta 1987an izandako bi atentatutan parte hartu izana leporatuta. Behin behinean dago preso. Plazaola, berriz, aske dago. Baina espetxera itzuli beharko du Frantzian kartzelan igarotako urteak ez baititu aintzat hartu Gorenak, Europako Batasuneko araudiak jasotzen duenaren aurka.\nErabakia bost epaileen artean hartu dute baina ez da ahobatezkoa izan, Joaquin Gimenezek boto partikularra eman baitu errekurtsoaren kontra.\nAuzitegi Gorenak gaur hartu duen ebazpena Auzitegi Nazionalari helaraziko zaio eta orduan kaleratuko da Plazaolaren eta Arrospideren kaleratzeak bertan behera uzteko agindua.\nAuzitegi Nazionalak Europako Batasuneko arau bat oinarri hartuta erabaki zuen presoen zigorrak bateratzea eta Plazaola eta Arrospide aske uztea. Baina Gorenak lege europarra ezartzearen aurka egin zuen urtarrilean Kepa Pikabearen helegitea ebazterakoan eta erabakia berretsi du gaur.\nAlberto Plazaola, “Aitto”k 24 urte eman ditu kartzelan eta Gorenaren ebazpenaren arabera beste lau bete beharko ditu.\nPlazaolari elkartasuna azalduz eta “neurrira” egindako espetxe politika salatuz elkarretaratzea egingo da 19.00tan plazan.\nAlberto Plazaola abenduaren 4an Oñatira iritsi zenean


Bariloche, Argentina. Apirilaren 16a izan zen Rio Negro probintziako Barilocheko euskaldunek Aberri Eguna ospatzeko aukeratutako eguna. Ekintza Gizataldeen Ibilbidean egin zen eta herriko Udaletxearen babesa jaso zuen. Zenbait agintarik lagundu zituzten Mendiko Euzko Etxea-ko kideak ekimen honetan, tartean, Silvina Garcia Larraburu diputatua eta María Eugenia Martini alkatea bera.\n[Mendiko Euzko Etxea euskal etxeko ordezkariak Aberri Eguneko ospakizunean (argazkia Alejandra Bartoliche)]\nZeremoniaren hasieran, Argentinako bandera eta ikurriña altxatu ziren eta ondoren Martini alkateak hitz batzuk zuzendu zizkion bildutako jendeari: “Aberri Egunaren 80. ospakizun honetan euskal etxeko kideekin bat egin nahi izan dugu. Nire aitona ere, Rodolfo Laurcade, euskalduna zen beraz ondo asko dakit neronek ere zer den aberria Euskal Herriko jendearentzat. Gogoratu ere egin behar dut euskaldunak eta beste kolektibitateak ezinbestekoak izan zirela gure hiria sortzeko”, izan ziren bere hitzak, Bariloche2000 egunkari digitalak bildurik.\nOlavarria eta Chascomus\nGure Etxe Maitea da Olavarriako euskal etxea eta bertako euskaldunek apirilaren 15ean ospatu zuten Aberri Eguna. Erakundeko lehendakari Marisu Mendizabalek eman zion hasiera bilkurari gonbidatuak agurtzen. Ondoren, urrezko liburua sinatu zen eta oroigarri bat jaso. 50 bat pertsonentzako bazkarian pintxoak, arkumea txilindron erara, eta gozoak dastatu ahal izan ziren.\nBazkariaren baitan omenaldi bat egin zitzaion Guillermo Hofman-i, orain Australian bizi den Malvinaseko soldadu ohiari, bere ama, Coca Ibarra, bertan zela. Beste euskal etxe batzuetako kideak ere bertaratu ziren Gure Etxe Maitea-ra, tartean, Lapridako Elsa Eyherabide eta Maria Ester Arrondo. Lagunen Etxea-ko ordezkariok Euskal Herria aldizkariaren bertsio digitalak banatu zituzten opari. Jaiari amaiera emateko, Pablo Ormazabal arkeologo eta irakasleak egunarekin bat zetozen hitz batzuk konpartitu zituen publikoarekin.\n[Olavarriako Gure Etxe Maitearen Aberri Eguneko ospakizunaren irudiak (argazkiak EE)]\n2012ko egitarauaren lehenengo afariaren baitan ospatu zuten Chivilcoyko Beti Aurrera euskal etxekoek Aberri Eguna. Bilkura aurreskuarekin hasi zen eta ondoren Euskal Herriaren argazkiak proiektatu ziren Pirinioetako paisaiak eta kultura ezagutarazteko. Dantzariek koreografia bat aurkeztu zuten eta euskara ikasleek apaingarriak egin zituzten. 180 lagun bildu ziren apirilaren 14ko ospakizunean eta euskal etxeko kide guztiek lan egin zuten gonbidatu guztiek ondo baino hobeto pasa zezaten.\n[Aberri Eguneko afaria Chivilcoyko Beti Aurrera euskal etxean (argazkia EE)]\nPergaminon, Lagun Onak euskal etxean afaria batera bildu ziren euskaldunak Aberri Eguna aldarrikatzeko. Giro ederrean eta lagun artean, euskal etxeko dantzariek pieza batzuk egin zituzten. Afaria etxeko egoitzan egin zen eta euskal etxeak iragarri zuen legez, elkarretaratze kutsoa hasita, hilabetero egingo dira afariak 9 de julio kalean dagoen egoitzan.\n[Pergaminoko Lagun Onak euskal etxeko kideek lagun arteko afari batekin ospatu zuten Aberri Eguna (argazkia EE)]\nIparralderago, Pirá Pytá klubean bildu ziren Posadasko euskaldunak Aberri Eguna ospatzeko. Ekitaldia igandean, 15ean, burutu zen eta ehun bat lagunek hartu zuten parte. Bazkarian Aberri Egunari buruzko testu batzuk irakurri zituzten eta zozketa batzuk egin ziren. Bazkaria eta gero, kartetan aritu ziren gonbidatuak.\n[Argentina iparraldean, Misionesko Euskal Jatorri-ko lagunek ere ospatu zuten Aberri Eguna (argazkia EE)]\nGetxoko 'Simulacro' antzerki taldeak Argentinako Misiones probintzia bisitatuko du aste honetan\nHar ezazu parte Chivilcoyko Euskal Etxearen San Juan suan erreko den panpina izendatzeko lehiaketan!


Irudietan: Euskaraldiaren bigarren edizioa aurkeztu dute gaur, Zarautzen - Zarautz - Zarauzkohitza.eus\nIrudietan: Euskaraldiaren bigarren edizioa aurkeztu dute gaur, Zarautzen\nZarauzko hitza 2019-11-27 20:17\nEuskaraldiaren bigarren edizioak 15 egun iraungo ditu, azaroaren 20etik abenduaren 4ra bitartean egingo da.\n2020ko udazkenean egingo dute Euskaraldiaren bigarren edizioa, eta gaur aurkeztu dute Zarautzen, Antoniano aretoan. Ekitaldiak bi zati izan ditu. Alde batetik, Soziolinguistika Klausterreko kide Uxoa Anduagak lehen edizioaren balorazioa egin du, eta ondoren, Zarauzko Euskaraldiko dinamizatzaile Alazne Aizpuruak bigarren edizioak dakartza berrikuntzak azaldu ditu.\nAnduagaren esanetan, Urola Kostan Euskal Herriko joera bera errepikatu du Euskaraldiak. "Ikusten da 11 egunetan eragin positiboa izan duela, eta herritarrak euskara gehiago erabilzera animatu ditu. Hiru hilabete pasatakoan beste neurketa bat egin genuen, eta antzeman genuen erabilerak zertxobait behera egin zuela, baina egonkortu ere egin zela. Hau da, Euskaraldian euskaraz hitz egiteko hautua egin zuten askok eutsi diote ohiturari, ekimena hasi aurretik baino gehiago hitz egiten dute orain euskaraz".\nElkarte eta entitateen parte hartzea\nEuskaraldiaren lehen edizioak izan zuen arrakasta ikusita, bigarren aldiz antolatuko dute 2020ko udazkenerako. Oraingoan 15 egun iraungo ditu, azaroaren 20etik abenduaren 4ra bitartean egingo da. "Ahobizi eta Belarriprest rolak mantendu egingo ditugu, baina berrikuntza nagusia ariguneen sorrera izango da, euskaraz lasai aritzeko guneak izango baititugu. Beraz, norbanakoek ez ezik, taldeek ere parte hartuko dute bigarren Euskaraldian".\nDagoeneko hasi dira bigarren ediziorako lanketa egiten. Lehenik eta nehin talde, elkarte edo erakundeek ariguneak identifikatuko dituzte, eta horietako kideek rol bat hartuko dute. Orain abian dago entitateen izena-ematea, eta datorren urtean irekiko dute norbanakoen izena emateko epea. "Zarautzen martxan dago Euskaraldiko batzordea eta gogotsu ari gara lanean. Zarauztarrak Euskaraldian parte hartzera animatu nahi ditugu, Euskaraldiak herritarren parte hartzerik gabe ez baitu zentzurik", azaldu du Aizpuruak.


Udal gobernuak Errebal berrirako dituen asmoen kontra azaldu dira EAJ-PNV, Bildu eta Errebal Plataforma - etakitto.eus\nUdal gobernuak Errebal berrirako dituen asmoen kontra azaldu dira EAJ-PNV, Bildu eta Errebal Plataforma\nGaur egun Merkatu Plazan dauden saltoki guztiek Errebal berrian tokia izateko “mekanismoak bideratzea” exijitu dio Eibarko EAJ-PNV udal taldeak PSE-EEren udal gobernuari. Errebalen egiten ari diren erabilera anitzeko eraikinerako udal gobernuak aurreikusten dituen erabilerak “beste behin” aurkeztu eta gero hala eskatu dute jeltzaleek. Azpimarratu dutenez, Errebal berrian gaur egun Merkatu Plazan martxan dauden saltoki guztientzat tokirik egon ezean, “ondorio politikoak” egongo dira. Udal gobernuak aurkeztutakoaren harira adierazi dutenez, “ozpinetakoak saltzeko postu bat izango da berritasun nagusia merkatu berrian. Gainera arraindegi bakarrarentzat tokia aurreikusi dute, nahiz eta gaur egun Rialton bi arraindegi egon eta inbertitzaile berriren bat agertuko balitz, gainera, ez lukete lehentasunik izango. Beraz, bi arraindegietako bat kanpoan geratuko litzateke, edo baliteke biak kanpoan geratzea. Rialton dagoen okindegi-kafetegiak ere beste negozio batzuekin lehiatu beharko luke nahitaez, eta baliteke tartean izoztutako ogia ekoizten duten industria taldeak egotea. Etorkizun beltzagoa dauka aterkinak konpondu eta saltzeko betiko postuak, bere ordez ozpinetakoak saltzeko denda zabaltzeko asmoa baitu udal gobernuak”. Gauzak horrela, sozialisten jarrerarekin “guztiz harrituta” daudela gaineratu dute EAJ-PNVko ordezkariek. Bestalde, udal gobernuaren planak baserritarrak bakarrik lagatzen dituela irizten diote: “Ekoizle berriei, batez ere Eibarkoei ateak zabaltzearen alde gaude gu ere, baina beti ere bizitza osoan euren produkturik onenak plazara ekarri dizkiguten baserritarrei tokirik kendu gabe”. Josu Mendicute EAJ-PNVko udal taldeko bozeramailearen ustez, “baserritarrek eta plazan saltokiak zabalik dauzkatenek ematen diote benetako balioa merkatuari. Horrenbeste urtetan erabat alboratuta egon arren oraindik ere merkatuari eusten dauden horiek albo batera lagako dituen Merkatu Plazarik ezin dugu ulertu”.\nEH Bilduko ordezkariek ere euren desadostasuna azaldu dute, “Errebalerako PSOEk duen proposamena” ez dutela onartuko gaineratuta. Adierazi dutenez, “baserritarren, 7 postu finkoen eta ostalaritza zerbitzuaren pleguak aztertu eta gero, EH Bildu ez dago batere ados PSOEk Errebalentzako egindako planteamenduarekin. Zonalde kulturalari dagokionez ere, ez dugu onartuko parte-hartze ariketetan ateratako ondorioak leuntzea. Kilometro zeroa dute ahotan baina non geratu da beraien planteamenduan? Rialtoko “behin-behineko” plazan dauden baserritar guztiek izan beharko dute lekua Errebal eraikin berrian. Baina ez hori bakarrik, planteatzen dituzten 7 postu finkoek ere kilometro zero bereizgarria izatea derrigorrezkoa da EH Bildurentzat. Postuetako bat adibidez, arraindegia izango da, nola ez zaio eskainiko lehenago Rialton 15 urtetan zehar itxaron duen arraindegiari? PSOEk erantzukizun morala izan beharko luke honekin”. Eta, horrekin batera, espazio berria “traktore, berritzailea eta erakargarria izateko” dinamizatzaile sozio-kulturala kontratatu behar dela argi daukate.\nErrebal Plataformakoen haserrea\nUdal gobernuak Errebal berrirako dituen asmoen berri izan dute baita ere Errebal Plataformakoek eta, jeltzaleek egindakoaren bidetik, hauek ere exijitu dute orain arte eutsi duten postu guztiek Errebal berrian lehentasuna izatea. Haserre bizian daude, gainera, gune berria nola dinamizatu zehazteko 2013an eta iaz egin ziren parte-hartze prozesuetan, herritarrek ez zutelako inondik inora proposatu gaur egun martxan dauden postuak kanpoan lagatzea: “Legez, inolako eskubiderik ez dutela eta, beraz, Udalak hori betetzeko obligaziorik ez duela esan dute”. Horren aurrean, Plataformakoek uste dute “eskubide morala badutela, baldintza eskasetan 13 urte hor egoteak abala ematen die-eta”.\n« Errefuxiatuei laguntzeko itsulapikoak Erabilitako bizikleta azoka eta konpontzeko tailerra egingo dira zapatu goizean Untzagan »


Irainen kexa sare sozialen bidez »Adana İncekaş abokatu bulegoa\nIrainaren kexa sare sozialen bidez\nDELITUA: Iraingarriak (TCK 125. artikulua), pertsonen bakea eta lasaitasuna asaldatuz (TCK 123. artikulua) eta beste batzuk\nBezero X atzerriko jatorriko X eremuan diharduen konpainia entzutetsua da. X bezeroa da enpresa honen ofiziala eta bazkidea.\nSusmagarria X izeneko webgunean X ezizena duen pertsona da, hau da, parte-hartzaileen hiztegiaren moduko web orria. Kalkuluen arabera, pertsona horrek (itxuraz bere idatzietatik) denbora gutxian lan egin zuen bezeroaren enpresan. Aipatu pertsonak bezeroaren eta bezeroaren enpresaren ohorea, ohorea eta duintasuna umiliatu, umiliatu, umiliatu, umiliatu, eta argi eta garbi iraindu zuen erabiltzen zuen X izeneko sare sozialetako kontutik. Jende askok pertsonaren eduki iraingarria ikusi zuen eta mezua iruzkindu ere egin zuen.\nPartekatzean: "X" esan zen bezeroaren konpainiarentzat eta "X" bezalako irain larriak adierazi ziren bezeroarentzat.\nPartekatzea X bidez egin zen arren, bezeroak eta bere inguruak duela 2 aste inguru nabaritu zuten. Webgunearekin izandako korrespondentziaren ondorioz, share hau X-ko emisiotik kendu zen. Hala ere, ulertzen da irain horiek bi urtez egon zirela airean.\nTCK md 125-en arabera; "Pertsona baten ohorea, ohorea eta duintasuna erasotzen dituen pertsona bati ohore, ohorea eta duintasuna irain dezakeen egintza edo egitate konkretu bat egotziz edo madarikatuz, hiru hilabetetik bi urtera arteko espetxe zigorra ezarriko zaio, edo isun judizialarekin zigortua. Egintza biktimari zuzendutako audio, idatzizko edo ikusizko mezu baten bidez egiten bada, goiko paragrafoan zehaztutako zigorra ezarriko da. " Ikus daitekeenez, susmagarriak TCKren esparruan partekatutako irain eta gutxiespen sententziak zigortu beharko lirateke. Susmagarriak iraindu duen eskaera atxikimendua, ………………. Pantaila sozialetatik eta sare sozialetan egin beharreko ikerketetatik ulertuko da.\nBerriro ere TCK md.125 arabera; "Irainak publikoki egiten badira, zigorra seiren bat handitzen da". adierazpena sartzen da. Susmagarriak erabilitako X orria irekita zegoen guztientzat eta nahi zuen orok akusatuaren mezuak edozein unetan ikusi ahal izan zituen bi urtez. Susmagarriak bezeroak iraindu ditu Modu publikoan egin zuen. Egia esan, milaka eduki eta iruzkin susmagarri eta iraingarri norberak Sarbidea irekita dagoen X orrian dago. Hori dela eta, susmagarria legean ezarritako mugetan zigor handiagoarekin zehaztu beharko litzateke.\nBestalde, arestian aipatutako susmagarriaren ekintzek nire bezeroaren bake eta lasaitasun materiala eta morala asaldatu zuten eta nire bezeroa asaldatu zuten. TCKren 123. artikuluaren arabera; Eskatu pertsona bati bere bakea eta lasaitasuna asaldatzeko; Telefono deiak egin, zarata egin edo helburu berarekin legearen aurka egiten badu, biktimaren salaketa egotzitakoari hiru hilabetetik urtebeteko kartzela zigorra ezarriko zaio. Susmagarria ere zigortu behar da artikulu honetan xedatutakoaren arabera.\nX pantaila-argazkiak, susmagarrien nortasun-informazioa X izeneko sare sozialen gunean eskatu behar da. X Legezko gainerako froga guztiak eta era guztietako lege-arauak\nNETİCE-I ESKAERA: Goian Horniduragatik eta azaldutako arrazoiengatik; Susmagarriaren nortasun benetako informazioa zehaztea beharrezko ikerketa eginez eta susmagarria zigortzeko TCKren xedapen egokien arabera. kasua ireki karar Ordezkaritza bidez ematea eskatzen dugu. historia\nAdana Abokatua Saim İNCEKAŞ - Tel .: 0534 910 97 43\nSare sozialen partekatzea froga kontsideratzen al da dibortzio kasuan?\nEzkontideak elkar iraintzen badituzte, alderdiek berdin dute errua.\nEzkontideak iraintzea dibortzio kasuetan froga daiteke ahots grabazioarekin?\nEtiketler:Irainaren kexa sare sozialen bidez\nahmet 25ko abuztuaren 2020a 17: 07ean\nNola salatu dezakegu Jainkoa madarikatu duen norbait


otsaila 2019 – Baigera\nTutera – kastejon ibilaldia\nOn otsaila 28, 2019 otsaila 28, 2019 By webaigeraIn Ibilaldiak,Kategoriarik gabe\nBAIGERA Azpeitiako jubilatuen elkarteak Kastejonera ibilaldia antolatu dugu martxoaren 28rako Izena emateko epea martxoaren 1tik 21ra arte, bulegoko orduetan 10:30-12:30. Irteera, martxoaren 28an, San Martin egoitza aurretik goizeko 08:00etan. Prezioa 35 euro. “El Villa de Castejón” jatetxean egingo dugu hamaiketakoa eta gero Tuterara gida batekin joango gara. 14:30 aldera bazkaria “El Villa de Castejón” jatetxean …\nIrakurtzen jarraitu Tutera – kastejon ibilaldia\nArru-Erreka mendi irteera\nOn otsaila 21, 2019 By webaigeraIn Ibilaldiak,Kategoriarik gabe\nOtsailaren 16an Arroa behea – Arru Erreka mendi irteera egin genuen. Irteera, lineako autobusean egin genuen 08:50ean Azpeititik irtenda Buelta ederra egin genuen, talde bat mendian gora eta beste talde bat bide motzagotik. Hamaiketakoa Arroa Beheako elkartean egin genuen, eskerrak eman nahi diogu, ain hamaiketako ederra prestatu zigun bi lagunei. Ederki jan eta edan ondoren …\nIrakurtzen jarraitu Arru-Erreka mendi irteera\nAñorga-Petritegi sagardotegira irteera\nOn otsaila 19, 2019 otsaila 19, 2019 By webaigeraIn Ibilaldiak,Kategoriarik gabe\nMartxoaren 14ean Añorga - Petritegi sagardotegira irteera antolatu dugu. Irteera San Martin egoitza aurretik Goizeko 10:30etan. Añorgara 11:00 aldera iritsi eta Cementos Rezolan museoa bisitatuko degu (bi txandatan). 14:00 Petritegi Sagardotegira bazkaltzea. Ondoren “DISKOPETRI”ra kafea hartzea. Prezioa 35€ da. Izena emateko epea irikita dago Martxoak 7ra arte, bulegoko orduetan astelehenetik ostegunera 10:30etik 12:30era.\nKZguneko martxo eta apirileko ikastaroak\nOn otsaila 15, 2019 otsaila 17, 2019 By webaigeraIn Kategoriarik gabe\nHondoren dituzue KZgunean martxoan eta apirilean izango dituzuen ikastaroak. Nahiz urrunekoak edo aurrez-aurre egin ditzazkezuenak Oraindik graraiz zaudetenez, joan pentsatzen ata aurrera!!! Beti bezala haunditzeko egin gainean klik.


Madrileko JANek finantza-gordailuak abalatu ditu etxebizitza erosteko aurrezki-tresna gisa | Consumer\nMadrileko JANek finantza-gordailuak abalatu ditu etxebizitza erosteko aurrezki-tresna gisa\nOCUk espero du Ogasunak bere tesiaren kontrako interpretazio hori onartzea\nMadrilgo Justizia Auzitegi Nagusiko Administrazioarekiko Auzien Salak baliozkotzat jo ditu finantza-gordailuak kenkari fiskalerako eskubidea duen etxebizitza erosteko aurrezki-tresna gisa, Kontsumitzaileen eta Erabiltzaileen Erakundeak (OCU) jakinarazi duenez. Orain, espero du Ogasunak bere tesien aurkako interpretazio hori bere gain hartuko duela.\nOCUk jakinarazpen batean azaldu duenez, JANen epaiak “PFEZren Erregelamendua zergadunen alde interpretatzen du, eta ezartzen du etxebizitzarako aurrezkiaren kenkari fiskalerako eskubidea izateko hiru baldintza aski direla: finantza-produktua aurrezki-entitate batean gordailatuta egotea, besteetatik bereizitako kontu identifikagarria izatea, eta funtsak (kapitala eta interesak) etxebizitza erosteko edo birgaitzeko inbertitzea”.\nHasieran, Auzitegiak ukatu egin zuen OCUren legitimazioa, esaten baitzuen kasu horretan ez zituela kontsumitzaileen interes propio edo legitimoak defendatzen. Erakundeak, orduan, Konstituzio Auzitegira (TC) jo zuen, eta kasu hura berriro irekitzera behartu zuen. “Behin betiko epaiak erakusten du Justizia Auzitegi Nagusiak erantzukizunez jokatu duela funtsa baloratu eta kontsumitzaileen alde ebaztean”, azpimarratu du OCU.OCU.Kasua 1993koa da, bi kontsumitzailek beren etxebizitza-kontuko dirua hiru hilean behin berritzen den finantza-gordailu batera pasatu zutenean, errentagarritasun askoz handiagoarekin. Bertan mantendu zuten 1994an, etxebizitza erosi zutenean. 1998an, Ogasunak jakinarazi zien aurrezki-kontuko kenkariak ez zituela onartzen eta kendutako kopuruak itzultzeko eskatzen zien. Zerga Agentziaren argudioa honakoa zen: finantza-gordailu batean jarri zenez, dirua etxebizitzaz besteko produktuak erosteko erabiltzen zela, kasu honetan finantza-aktiboak, akzio gisa.\nOrain, Madrilgo Auzitegi Nagusiak uste du finantza-aktiboetan egindako ustezko inbertsioa bigarren mailakoa dela, “izan ere, zergadunari benetan interesatzen zaiona etorkizuneko etxebizitza erosteko aurreztea da, eta, horretarako, normala da errentagarritasun handiena ematen dion inbertsioa erabiltzea”, adierazi du kontsumitzaileen erakundeak.\nOCUk espero du interpretazio hori Ogasunak bere gain hartzea; izan ere, “zergadun batek urrats berak egin nahi baditu, prozedura luze eta garesti bati egin behar dio aurre, eta, kasu honetan, zortzi urte eta kostu garrantzitsuak gainditu ditu”.\naurrezki etxebizitza gordailuak


Fronte terminoa Norvegiako Bjerkness-en Eskolak sortu zuen (1918an) dentsitate edo tenperatura desberdineko bi aire-masen arteko banaketa-azala izendatzeko.\nFronteek, motaren arabera aldaketa desberdinak eragiten dituzten faktore meteorologikoetan.\nFronte beroa bi aire-masen arteko banaketa-azala da, non aire-masa beroa aire-masa hotzaren gainetik igotzen baiten; goialdean zirruak eta behealdean estratuak sortzen ditu, eta etengabeko euria gogo-gozoa eragiten.\nFronte hotza bi aire-masen banaketa-azala, non aire-masa hotza, mihi bat bailitzan, falka modura azpitik sartzen baitzaio aire-masa beroari eta berehala gorantz bidaltzen duelarik; kumuluninboak, zaparradak eta trumonadak eragiten ditu.\nFronte okludituak aurrean fronte hotz edo beroak izaten du, eta atzetik, hurrenez hurren, aire-masa beroa edo hotza.\nAzkenik, fronte geldikorraren ezaugarririk nabarmenena, frontea sortarazi duten baldintzak atmosferikoak ez aldatzean datza. Aire-masa bakoitzaren jatorriaren arabera, hainbat motatakoa izan daiteke: fronte artikoa, tropikala, intertropikala, polarra, etc.\nFronte beroa: lerro jarrai batean zirkuluerdiak erantsiz adierazten da, eta fronte hotza lerro jarrai batean triangeluak erantsiz. Fronte bero batean gradientea oso txikia da: ia kilometro batekoa, 160 km-ko distantzia horizontal batean.\nFronte hotza: aire hotzak aurrera egin eta, parean aire berorik aurkitzen badu, hori hain dentsoa ez denez, gorantz bidaltzen du. Aire beroa berehala gorantz igotzean, bat-batean hozten da eta kumulu motako hodeiak sorrarazten ditu.\nAzken eguneratzea: 2005/03/18


Aste Santu ingururako gertu izango da Geltoki plazako bidegorria - Aretxabaleta - Goiena.eus\nAste Santu ingururako gertu izango da Geltoki plazako bidegorria\nMirari Altube 2016-02-19 17:00\nGeltoki plazako lanak aurrera doaz eta dagoeneko bukatu dituzte lur azpian egin beharrekoak, ur hodiak eta argindar sarea aldatu. Orain lurzorua botatzen dabiltza, eta ondo bidean, Aste Santu ingururako bukatuta izango dituztela lanok jakinarazi du Unai Elkoro alkateak.\nHain zuzen hil honetan onartu duten 2016ko Udal aurrekontuan inbertsiorik garrantzitsuena dagokio Geltoki plazari: 117.890 euro. Diru hori bigarren zatiari dagokio.\n"Lanak bukatuta izango direla otsail bukaerarako esan digute baina neure zalantzak ditut", adierazi du Elkorok. Orsa indusketa eta garraio enpresa dabil horretan, eta lurzorua botatzen hasita egon arren oraindik hainbat lan dituzte egiteko Hirigintza Saileko ordezkariek jakinarazi duten legez: "Lur azpiko lanak eta lurrazalekoak, guztiak dira egin beharrekoak, horien artean bidegorri berria asfalto gorriarekin bukatu. Horiek egindakoan, autobus geltokiaren markesina bere lekuan jarri behar da eta kalea asfaltatu; baita seinaleztapen horizontala eta bertikala jarri ere".\nAzaroan hasi zituzten lanok eta askorendako luze doaz, gune horretan joan-etorri handia izaten delako bizikletan, arineketan eta oinez; gainera, autobus geltokia ere badago han. Bukatutakoan, lehengoa baino bide zabalagoa izango dela dio alkateak: "Zati bat bidegorria izango da, bizikletendako, eta bestea, oinezkoendako".\nSanta Kurtz kalea eta Geltoki plaza artean hainbat bide elkartzen dira, biribilgune antzekoa sortuz: saihesbidetik datorrena eta Urkulura igotzen eta jaisten direnak, besteak beste. Oraingoz dagoenetan geratuko da hori: "Aldundia hasita dago horren proiektua egiten, baina arazoa izango da leku falta behar bezalako biribilgune bat egiteko", azaldu du Elkorok.


Bidasoa eskualdean izan dira gastronomian espezializatutako 4 blogari | Angula Berria\nHasiera » Bidasoa eskualdean izan dira gastronomian espezializatutako 4 blogari\nBlogtrip-aren helburua da Euskadi Gastronómica sarearen parte diren jarduerei, ekoizleei, jatetxeei eta ostatuei oihartzuna ematea, sare sozialen bidez. Horretarako, 3 blogtrip antolatu dituzte hasteko, Euskadiko eskualde ezberdinetan. Horien artean dago Bidasoa eskualdea.\nPlangintza Euskadi Gastronómica-ko establezimenduetan\n20:30 Sargia tabernan pintxoak dastatzea. Irun Rock jaialdiko kontzertuak egongo dira aldi berean, San Juan plazan.\n21:00 Afaria Gaztelumendin.\n10:00 Hondarribiko Azokari bisita. Showcooking-a ere egongo da, Danontzat eta Sardara jatetxeen eskutik.\n12:30 Bisita eta bazkaria Hiruzta txakolindegian.\nGastronomian espezializatutako 4 blogarik parte hartuko dute blogtrip-ean. Ondorengoak izango dira: Sara Luengo (El nido de mamá gallina), Amaia Gonzalo (Sole Silbando), Gonzalo Rubinos (Turismo vasco) eta Rebeca Rodríguez (Debocados).\nEuskadi Gastrónomica sare sozialetan zabaltzeko estrategiaren lehen faseak, tokiko komunitateak izango ditu helburu, Euskadiko eta inguruko blogarien bitartez. Bidaian zehar, blogariek bizitako esperientzia kontatuko dute sare sozialetan.\nHorretarako bi hashtag erabiliko dituzte: Orokorra (#gastroeuskadi) eta #Bidasoa.\nBidaia amaituta, blogari bakoitzak post bat idatziko du behintzat bere blog pertsonalean, bidaiarekin edo egindako jardueraren batekin lotuta.